Mat-tre da bennad, gourc'hemennoù evit ur pennad kentañ eo deuet brav ken-ha-ken. Marteze ne vefe ket fall lakaat muioc'h a liammoù c'hoazh evit aesaat an tremen eus an eil pennad d'egile. Da skouer ez eus tu da sevel liammoù gant an holl anvioù-lec'h (Kemper, New York, hag all), an anvioù-tud, ar bloaziadoù [] (bloavezhioù), an deiziadoù [[15 C'hwevrer|15 a viz C'hwevrer]], anvioù ar skiantoù pe forzh pe c'her pe droienn a c'haller soñjal emañ o flas en ur c'helc'hgeriadur. Gallout a rez skañvaat ar pajennaozañ en ur sevel rannbennadoù ivez. War ar bajenn-mañ e kavi displeget an doare da aozañ ar skrid evit ma vo plijusoc'h da lenn : Skoazell:Ereadur Wikipedia. Kalon dit da genderc'hel ganti --Fulup 27 C'hwe 2006 da 22:57 (UTC)\n--Fulup 1 Meu 2006 da 21:19 (UTC)\nOuzh ar skramm e vin goude nav eur noz moarvat. --Fulup 1 Meu 2006 da 21:30 (UTC)\nRez ket bil, ganin eo bet graet ar geriadurig brezhoneg-spagnoleg. --Fulup 1 Meu 2006 da 21:54 (UTC)\nKyrgyzstan : chom a ra traouigoù da wellaat ma'z peus amzer. Skrivañ Ouzbekistan (gant Ou), Tadjikistan (gant d e-kreiz), Kazakstan (hep h e-kreiz). Fur eo klask heuliañ stummoù geriadur an Here e kement ha ma'z eus tu, a gav din. --Fulup 2 Meu 2006 da 18:28 (UTC)\n[Skeudenn:Rs-map02.png] : Kazakstan en-dro + mank Moskov + Menez Oural, Kaokaz, Mor Kaspia, Mor Du. Treiñ a rin dit fenoz kartenn Europa. --Fulup 2 Meu 2006 da 18:28 (UTC)\ndoareoù-skrivañ : Brav-tre. Berberek e-lec'h Verbereg kentoc'h. --Fulup 2 Meu 2006 da 18:46 (UTC)\n--Fulup 2 Meu 2006 da 19:49 (UTC)\nKyrgyzstan : + traoñienn Fergana (Fergana Valley) ha traoñienn Isfara (Isfara Valley) zo chomet. Digarez. --Fulup 2 Meu 2006 da 19:58 (UTC)\nMa cheñchez anv ar skeudennoù, gwiria mat war peseurt pajennoù e vezont implijet, kuit da derriñ ul liamm bennak (gallout a ra ur skeudenn bezañ implijet e meur a bennad). Evit se pouez war ar bouton Pajennoù liammet, er marz kleiz. Goude-se, laka anv kozh ar skeudennoù na servijont ket ken war ar bajenn Wikipedia: Pajennoù da nullañ (ul liamm zo e traoñ ar bajenn degemer, war an tu kleiz. Arabat soulgargañ ar bank roadennoù gant skeudennoù na servijont ket ken. Trugarez dit. --Fulup 2 Meu 2006 da 19:58 (UTC)\nRez ket bil, pep hini en deus traoù e-leizh da zeskiñ c'hoazh. Ret eo sikour an dud da vont war-raok ha rannañ ar skiant-prenañ etre tout an dud evit gwellaat hag efedusaat ar benveg.--Fulup 2 Meu 2006 da 20:25 (UTC)\nwar ar bajenn-mañ e c'halli teurel ur sell war an holl skeudennoù zo war ar wiki evit poent. (Spi am eus emañ an ADSL ganit !) --Fulup 2 Meu 2006 da 21:29 (UTC)\nHa gallout a rafes brezhonekaat an daolennig-mañ war pennad Meroe. Laka Lec'hioù Henegipt mar plij. Trugarez dit en a-raok. --Fulup 4 Meu 2006 da 22:46 (UTC)\nGwelet em eus al labour brav 'peus graet evit brezhonekaat un toullad kartennoù (hag en o zouez unan evit Island, ur pennad a oa bet savet ganin). Ur pennadig zo bet savet evit Korsika, gant ur gartenn a gavan dister (sell ouzh ). Ur gartenn vravoc'h zo war ar Wiki japanek (an holl yezhoù all a implij ar gartenn a gaver bremañ evit ar pennad brezhonek), met gant ur bern traoù skrivet e japaneg (liamm gant ar japaneg etre Nederlands ha Norsk). Ma'z pefe amzer ha kalon a-walc'h e c'hellfes klask brezhonekaat ar gartenn japanek marteze ha lakaat anezhi evit ar pennad brezhonek ?--Llydawr 5 Meu 2006 da 20:39 (UTC)\nBrav eo an disoc'h ! Un nebeudig traoù a vije mat reizhañ : Tunizia, gant Z, Sardigna, gant GN, ha Sikilia, gant K. Trugarez dit !--Llydawr 6 Meu 2006 da 17:09 (UTC)\nDispar !--Llydawr 6 Meu 2006 da 20:25 (UTC)\nHa gouest e vefes da vrezhonekaat ar gartenn a gaver war pennad an Nil. N'eus nemet un tri ger bennak da adskrivañ. En hungarek emañ. E plas "...-to" lakaat "Lenn ...." Trugarez dit en-araok. --Fulup 7 Meu 2006 da 22:42 (UTC)\nDreist ! Primoc'h eget ar foeltr ! Trugarez, ur sapre sikour a zegazez e-barzh an avantur-mañ. --Fulup 7 Meu 2006 da 23:15 (UTC)\nDont a raio hepdale. Da'm soñj e c'hallomp c'hoazh krignat un nebeud plasoù met start e vo mont en tu all d'ar 45vet plas m'eus aon. Dispar e vefe mont dreist d'an euskareg a vez sikouret kement gant Kumuniezh Emren Euskadi. Plijus eo kregiñ d'en em gavout etre yezhoù Stad atav. Reiñ a ra fiziañs d'an dud evit an dazont. Pa vez lavaret d'an dud emaomp ar yezh keltiek kentañ, n'int ket evit krediñ. --Fulup 7 Meu 2006 da 23:33 (UTC)\nYa, goude bezañ tapet ur plas dereat e vo ret kenderc'hel ha diskouez d'an holl eo posupl kaout ur vuhez klok e brezhoneg ha tapout deskamant diwar-benn kement tra zo en hor yezh. Diskouez ez eo ar brezhoneg ur yezh europat modern ken talvoudus hag ar galleg pe ar saozneg. --Fulup 8 Meu 2006 da 11:16 (UTC)\nHa prest e vefes da vrezhonekaat ar gartenn eus Enez Vanav a gaver er pennad Manav ? Setu amañ an anvioù a gaver war ar gartenn-se : Irish Sea = Mor Iwerzhon, Ramsey = Rhumsaa, Douglas = Doolish, Peel = Purt ny hInshey, Casteltown = Balley Chashtal, Calf of Man = yn Cholloo, Chicken Rock = n'ouzon ket, diverkañ ar meneg saoznek ? Trugarez en a-raok. --Llydawr 7 Meu 2006 da 23:37 (UTC)\nTrugarez vras dit ! Met daou fazi bihan zo chomet : Balley Chashtal gant S e-kreiz, ha Purt ny hInshey, gant un H bihan hag un I bras (souezhus eo marteze, met e-giz-se e vez merket ur seurt kemmadur : "Inshey" a ya da "hInshey" goude "ny"). Mat e vefe reizhañ pa po amzer, evel-just !--Llydawr 8 Meu 2006 da 21:16 (UTC)\nEmaon o paouez gwelout ar gartenn en-dro, gant da reizhadennoù. Mat-tre eo ! Trugarez dit.--Llydawr 9 Meu 2006 da 20:52 (UTC)\nlabour c'hoazh !Aozañ\nTrugarez dit --Fulup 8 Meu 2006 da 15:56 (UTC)\nya, ne gomprenan ket ivez pezh a c'hoarvezh gant an padrom er penand-mañ. klask e renkañ am eus graet met ne deuan ket a-benn. kaset am eus ur gerig d'an hini a ra war-dro seurt traoù alies a-walc'h. --Neal 10 Meu 2006 da 09:24 (UTC)\nUn tammig labour c'hoazh mar plij. Evit kartenn pennad Nubia. Lakaat Egipt, Soudan, Kaero, Nil, Lennoù Toschka, Lenn Nasir (L. Nasser). Trugarez vras dit en a-raok. --Fulup 10 Meu 2006 da 23:01 (UTC)\n--Fulup 21 Meu 2006 da 21:58 (UTC)\nEvit da da gelaouiñ : adkaset em eus da bennad Taj Mahal war-du Taj Mahal (soner). Gwelloc'h eo leuskel an anv "Taj Mahal" e-unan evit pennad ar monumant. --Fulup 22 Meu 2006 da 15:56 (UTC)\nTrugarez dit da vezañ savet ur pennad diwar-benn Pablo Milanés. Plijout a ra din kalz. Souezhet-bras on o welet pegen skort eo ar pennad diwar e benn war ar wiki e spagnoleg. Skeudenn ebet, siwazh. --Fulup 22 Meu 2006 da 21:14 (UTC)\nHéaux de BréhatAozañ\nKartenn Mor Breizh : Ar C'hern eo an anv mat (les Héaux zo forzh petra: ur fazi evit berradur Châteaux evit doare). O treiñ Skype e brezhoneg emaout ? Da-unan ? N'eo ket ur meziant digor koulskoude. Goulennet eo bet gant an embregerezh ? --Fulup 23 Meu 2006 da 18:10 (UTC)\n--Fulup 23 Meu 2006 da 20:32 (UTC)\nTrugarez dit evit al labour-mañ. Chomet ez eus un nebeud vioù-koukoug : tabutoù triadel (lakaat tiriadel); Rannvro emrenn (lakaat emren); kummuniezh-kêr (lakaat kumuniezh); hag en traoñ, goulenn a ra n RPS (lakaat an RPS). Trugarez dit c'hoazh ha trugarez ivez evit skeudennoù skramm ar bajenn skoazell. Deuet int brav-tre. --Fulup 26 Meu 2006 da 13:11 (UTC)\nO paouez treiñ ur bajenn skoazell all emaon evit sikour an implijerien nevez d'ober o c'hemmoù kentañ war ar wiki. Ezhomm a vije da vrezhonekaat skeudennoù skramm (pe, gwelloc'h, sevel skeudennoù skramm nevez). Aze emañ ar pennad Skoazell:Penaos_kemmañ_ur_bajenn. Gallout a ri keñveriañ gant ar skeudennoù a gaver war an hevelep pajenn e galleg. Gouest e e vefes d'ober war-dro an dra-se ? Trugarez dit en a-raok. Respont din ma n'hallez ket ober war-dro. --Fulup 23 Meu 2006 da 22:16 (UTC)\nGwelet em eus az peus brezhonekaet kartenn lec'hiañ Bangalore er pennad a labouran warnañ. Deuet eo brav ganit. Trugarez. Matilin 5 Ebr 2006 da 20:31 (UTC)\nSalud dit ! Ma'peus c'hoant ha ma'peus amzer e c'hellfes marteze ober un tamm brezhonekaat d'ar gartenn a zo er pennad Wizigoted. N'eus nemet daou veneg da dreiñ : Rouantelezh ar Wizigoted ha Rouantelezh ar Franked. Trugarez dit en a-raok !--Llydawr 5 Ebr 2006 da 20:48 (UTC)\nLabour evidout c'hoazh, ma kerez... Er pennad Mor Baltel ez eus ur gartenn a zo en alamaneg evit ar poent. Anvioù ar broioù : Sveden, Finland, Rusia, Estonia, Latvia, Lituania, Polonia, Alamagn, Danmark. Anvioù er mor : Mor Baltel (Ostsee), Pleg-mor Botnia, Pleg-mor Finland ; Kattegat ha Skagerrak a chom evel-se. Anvioù skrivet bras ha displann : Skandinavia, Broioù Baltek. Pa'po c'hoant hag amzer... Trugarez dit en a-raok ! --Llydawr 7 Ebr 2006 da 16:33 (UTC)\nTrugarez vras dit ! Ur vi-koukoug bihan a zo chomet siwazh : mankout a ra A e dibenn ar ger Skandinavia. Da reizhañ pa c'helli.--Llydawr 12 Ebr 2006 da 17:10 (UTC)\nPenaos e c'haller lakaat ar Mor ''Baltel'' ha komz eus broioù baltek? D'am sonj e ranker ober gant broioù balt (evel-se n'eus ket ezhomm eus an dibenn), evel ma rankfemp ober gant broioù kelt ivez (nemet klask a rafed un diforc'h soutil etre kelt ha keltek/keltiek).Bianchi-Bihan 22 Ebr 2006 da 16:37 (UTC)\nTammoù labourioù ouzhpennAozañ\n-usurpateurs divers - sécession de la Gaule et de Palmyre/Marevezh an "30 Tiran" - skraperien a bep seurt - Galia ha Palmyra dizalc'h, Tacite/Tacitus, Florien/Florian, Numérien (Orient)/Numerian (Reter), Constantin II (Occident)/Constantinus II (Kornôg), Jovien/Jovian, Valentinien Ier (Occident)/Valentinian Iañ (Kornôg) Setu, setu...Digarez ac'hanon evit ar mell labour-se. Trugarez dit en a-raok. --Fulup 8 Ebr 2006 da 18:26 (UTC)\nTrugarez vras dit, un den prizius out. Brav-tre eo deuet kartenn Europa ar Wizigoted ganit. A-benn ar fin e soñjan e vefe tu da ouzhpennañ anv "Arvorig" warni ivez. --Fulup 9 Ebr 2006 da 15:31 (UTC)\nEvit respont da'z koulenn, gallout a rez krouiñ ar rummad nevez [[Rummad:Boestoù implijerien]] hag adsevel al liammoù en holl bennadoù krouet ganit. Pa vo echu ha pa vo goullo ar rummad boest implijer, lavar din hag e tiverkin ar rummad diezhomm. --Fulup 15 Ebr 2006 da 10:39 (UTC)\nGwelet 'm eus e oas o chench anv ar rummadoù. Met kentoc'h eget lakaat [[Rummad:Boest implijerien]], e vije gwelloc'h d'am sonj lakaat [[Rummad:Boestoù implijer]] pe [[Rummad:Boestoù implijerien]]. Ha keit hag ober un dra torr-penn, marteze 'vije tu ivez ouzhpennañ ar rummad 'patromoù'... Benoni 15 Ebr 2006 da 11:18 (UTC)\nHopala, nannn 'vat. Arabat ouzhpennañ ar rummad patromoù aze, a-hend-all e vo beuzet ar rummad gant ar rummadoù-mañ. Ret eo lakaat ar rummad patromoù just e-barzh ar rummad boestoù implijerien ma vint kavet holl. --Fulup 15 Ebr 2006 da 12:36 (UTC)\nLol ! Ha dont a raimp a-benn ??! :) --★C'hwil-du Siferniet★ 15 Ebr 2006 da 14:30 (UTC)\nPatromoù ar bloavezhioùAozañ\nSalud. Ha tu a vefe dit ouzhpennañ ivez e patrom ar bloavezhioù a savez ul liamm war-du "Roll pennoù Stad e Bloavezh". Sell ouzh ar skouer e traoñ ar pennad 15. N'eo ket dav adober ar pezh az peus graet dija, evel-just. Evit ar re nevez avat e vije un dra vat. Nebeutoc'h a labour war-lerc'h. Trugarez dit en a-raok. Ganin e oa bet disoñjet lakaat al liamm-se pa'm boa kouet ar patromoù kentañ... --Fulup 17 Ebr 2006 da 11:05 (UTC)\nSalud dit, me adarre. War pennad Teuzsilvania ez eus ur gartenn eus Dakia e saozneg, da vrezhonekaat pa c'halli : Dacia 82 BC/Dakia 82 kent JK, Pannonians Plains/Plaenennoù Pannonia, Danube/Danav, Carpatians Mountains/Menezioù ar C'harpatoù, Black Sea/Mor Du. Trugarez vras dit en a-raok --Fulup 17 Ebr 2006 da 18:16 (UTC)\nUn draig evidout c'hoazh. War pennad Tiber (stêr). Lakaat Roma e-lec'h Rome war ar gartenn. Trugarez dit. --Fulup 19 Ebr 2006 da 09:20 (UTC)\nNe vijes ket F.L.? ;-) Benoni 20 Ebr 2006 da 20:41 (UTC)\nYa, n'out ket FL/Diloar war a seblant... Met an hevelep mennozioù 'zo ganeoc'h ;-) Benoni 9 Mae 2006 da 21:43 (UTC)\n;-) Benoni 12 Mae 2006 da 19:02 (UTC)\nMet ma 'z out diloar, 'm eus kaset dit ur bostel, met na respontez ket... Benoni 15 Mae 2006 da 21:23 (UTC)\nPleg-mor an TonkinAozañ\nUnan all mar plij pa c'halli. Viêt Nam (daou c'her), Kambodja, Pleg-mor an Tonkin, Ha Noi (daou c'her), Pleg-mor Thailand, Mor Su Sina, Inizi Spratley, FILI(pinez), Inizi Paracel, Inizi Pratas, Aradennad Annam (chaîne annamatique), Kêr Hô Chi Minh. trugarez vras. --Fulup 21 Ebr 2006 da 22:47 (UTC)\nDispar, trugarez vras. --Fulup 22 Ebr 2006 da 19:42 (UTC)\nEr pennadoù (niverus moarvat) a savi diwar-benn kompagnunezhioù nijal ne vo ket fall dit kaout sonj eo gwregel ar gerioù nijerez ha kompagnunezh. A-hend-all e vez poan o kompren. Bernez Bernioù 27 Ebr 2006 da 14:51 (UTC)\nTrugarez dit en a-raok !--Llydawr 12 Mae 2006 da 20:57 (UTC)\nMouzhet out? ;-)Aozañ\nPetra c'hoarvez? Mouzhet out pe aet skuizh gant ar wiki? Kalz a labour a chom d'ober c'hoazh war dachenn an diveliouriezh pe ar skiant-faltazi ;-) Benoni 28 Mae 2006 da 17:40 (UTC)\n--Neal 5 Du 2006 da 08:39 (UTC) (Merour)\nBenoni (Kaozeadenn) 16 Kzu 2007 da 23:44 (UTC)\nBenoni (Kaozeadenn) 17 Kzu 2007 da 16:21 (UTC)\nSavet eo bet ganin ur c'hinnig evit boulc'hañ gant an argerzhadur evit dilenn merourion/ezed nevez . Pedet out da reiñ da ali war ar bazenn gaozeal stag ouzh ar c'hinnig-se (amañ) diwar-benn ar c'hraf kentañ a denn d'an doare ma ranker lakaat anv unan bennak evel kannad/ez evit dont da vezañ merour/ez. Ur wezh sklaeraat ar bazenn gentañ-se ha tizhet ur c'henemglev ledan e vo tu da vont pelloc'hig o tigeriñ ar argerzhadur da vat o pediñ digant an implijerion/ezed lakaat o anv pe anv unan bennak all evit gallout mouzhiañ diwar ofenn da c'houde. Da achuiñ neuze e vo ret da c'houde dont a-benn d'ur c'henemglev diwar-benn mont-en-dro ar vouzhiadeg hec'h-unan a-raok stagañ ganti da vat. Neal (Kaozeal) 30 Eos 2009 da 19:31 (UTC)\nKemm diwezhañ d'an 30 Eos 2009 da 19:31


Krouadenn divyezhek evit ar vugale\ndiwar “The Gardener” gant Mike Kenny\nAdalek 7 vloaz\nPadelezh – 55 min\n“Un neubeut amzer a-raok na varfe e kavemp a wechoù va zad-kozh, a veze techet da gousket an darn vuiañ deus an amzer d’ar poent-se, o tijuni da 8e noz pe oc’h evañ un digor kalon da 7e mintin. Ma oa kollet red an amzer gantañ e oa troet en ur mod all an eñvorennoù en e benn ivez. Troet e veze war-zu e vugaleaj tro dro Briec ha Tregunc. Sonj ’rae dezhañ e oa distroet en e vro c’henidik…Ha pa savemp ur goulenn outañ, pa lavaremp en-dro dezhañ peseurt hini e oamp e touez ar mibi bihan e responte atav, ur vousc’hoarzh eeunig gantañ : «ha bon ?». Tudenn Harry en deus lakaet ac’hanon da soñjal en va zad-kozh. Degas a ra sonj dit deus an distro d’ar vugaleaj ha deus an doare distreset-se da welet an amzer a vez gant ar re gozh.”\nLeurenniñ – Thomas Cloarec\nTestenn – Mike Kenny\nTroidigezh – Ninnog Latimier, Séverine Magois\nKomedianed – Tangi Daniel, Tony Foricheur\nLeurennaozañ – Jean-Michel Appriou\nKinkladurioù – Hervé Manach\nBitrakoù – Latanakone Insisiengmay, Jean-Michel Appriou\nC’hoari ar bitrakoù – Latanakone Insisiengmay\nDilhadoù – Loeiza Beauvir\nSonerezh – Jérôme Kerihuel, Stéphane Kérihuel\nGouleier ha merañ an teknik – Stéphane Le Bel\nMerañ ar son – Eric Péron\nProduiñ – Jérémy Uguen\nSkignañ – teatr piba\nSoutenet gant : DRAC Breizh, Rannvro Breizh, Kuzul Meur Penn ar Bed, Kreizenn MAx Jakob – Ti kêr Kemper, Ti kêr Molan, Redadeg 2012, SPEDIDAM\nKen- produet gant : Très Tôt Théâtre, Ti ar C’hoariva , Ti Ar Vro Kemper\nPrantadoù krouiñ : CLC ar Guivinec, MPT Kerfeunteun – Kemper, C’hoariva Bro Montroulez, Kreizenn sevenadurel an Ellipse e Molan, Ti ar C’hoariva e Brest, MPT Penhars – Kemper, ULAMIR ar Stêr Aon – Kastell Nevez ar Faou.


Buhez ar Sent/1837/Beuva - Wikimammenn\nBuhez ar Sent/1837/Beuva\n◄ Anicet Beuva Opportuna ►\nHe Breur Sant Baudry, o velet he dispositionou santel, a reas sevel evit-i er Guær a Reims un ty hènvel ous ur Gouent, e pehini en em ranfermas ar Santes gant cals a Verc’het-all, pere a zesire evel-dy renonç da gommerç ar bed, evit servicha Doue heb quen. He exemplou caër a vertuz a excitas souden ar fervor er Gommunaute-ze : dre-ze an oll C’hoareset e choasas evit o Superiores ; mæs evel ma ouie ervad penaus ez eo avantaichussoc’h oboissa eguet coumandi, na gonsantas da guemeret ar Garg-se nemet goude ma lavaras dezi Sant Baudry e c’houlenne an Autrou Doue quemense diganti.\nHe studi principal oa da rei d’he C’hoareset en he actionou an exempl eus ar vertuziou a recommande dezo, hac he gouarnamant a oa leun a furnez hac eus a un douçder ravissant. Beza ez oa ive quen humbl ma oa poan ganti beza tretet ec’his Superiores : ha quemense memes a ree ma oa respetet ha reveret muy a-se gant pep-unan, hac a roe dezi ur gallout hac un autorite quer bras var speret he oll C’hoareset ma heulient gant un oboissanç prount ha parfet an distera avis a roe dezo. Senti a reent out-y gant joa, hac e clasquent e pep fæçoun disquez dezi ar respet bras o devoa evit-i.\nAr Santes-mâ, uset erfin dre he austeriteou, consumet dre an ardor eus ar garantez divin, ha carguet a vilidou, a ieas da receo en Eê ar recompans qleet d’e innocanç ha d’e vertuziou exemplus, er bloaz 674.\nAn douçder a sante en e yaouanctis ar Brinces-mâ en Oræsoun a ree dezi un disprigeanç bras evit pligeadurezou ar bed, hac e exite da servicha Doue gant muy a gouraich hac a fervor. Doue a garg a gonsolationou celestiel an eneou pere e servien gant fidelite. Deut d’e emproui, hac e velot penaus ar bligeadur douç ha pur pehini a santer e servich Doue a dremen infinimant ar boan a so o viret e c’hourc’hemennou.\nAr joa er c’hontrol eus ar re a servich ar bed a so væn ha distrempet gant cals a daelou. En effet, ha caet oc’h eus-hu biscoas ur guir joa e creiz pligeadurezou ar bed ? Goude ma hoc’h eus countantet hoc’h inclination direglet, ha c’hui a so en em gavet countant ? O va Doue, e ordrenet hoc’h eus, hac erruout a ra penaus ar pec’her a gaf en e bec’het ar boan memes eus e bec’het. Ar re a servich ar bed a vev en ur gaptivite estranch : esclavet int eus ar bed hac eus o fassionou. Ar re dibauchet ha libertin na zisprigeont-y quet e goelet o c’halon ar c’hompaignunou eus o dizurzou ? Hac en-deon penaus e ouffe ar bligeadur nac ar joa ren en ur galon troublet gant ar remorsiou eus ar goustianç ?\nServich ar bed a so eta c’huero, ha servich Doue a so douç. Ar re a so e servich Doue o deus un assuranç hac evel un arres eus o silvidiguez eternel, pehini eo ar brassa eus an oll gonsolationou a eller da gaout er bed. E creiz o foaniou memes Doue a garg o ene eus a ur joa hac ur gountantamant quer bras ma int obliget da lavaret, evel Sant Frances Xavier ha cals a Sænt-all : Avoalc’h ê a gonsolation, o va Doue, avoalc’h ê. Mæs evit caout ar joa Spirituel-ze eo ret caout ar galon distag dious ar grouadurien ; ret ê pellât dious divertissamanchou ar bed ; ret ê en em briva dious ar gonsolationou sansuel, rac ar joa sansuel a voug an hini spirituel ; ret eo erfin songeal alies er madou pur hac eternel a brepar Doue d’e servicherien ha d’e servichereset fidel.\nAdtapet diwar « https://br.wikisource.org/w/index.php?title=Buhez_ar_Sent/1837/Beuva&oldid=62029 »\nKemmoù diwezhañ degaset d'ar bajenn-mañ d'an 12 Meu 2014, da 11:14.


Pajenn:Pompery - Quelennou var labour pe gonnidegues an douar, 1851.djvu/260 - Wikimammenn\nPajenn:Pompery - Quelennou var labour pe gonnidegues an douar, 1851.djvu/260\nEves a c’houl ar maguéréset.\nAda reer é rizennadou, en eun douar labouret ha trempet mad, gât mânou pé teil breinet ha bruzunet. Pa zigor an nevez-amzer ez eo ar maré a ra al loguet ar muia zroug ; ar guella maré dada, a zo ar calagoan pé ar mis maê, pa quellit peb tra buân ; an ada gred é maré calagoan zo peurvuia ar stanca. C’houenna reer cant a ma eo deut ar blant vian crê avoalc’h da virout ober gaou out-hô. Buan a gresq ar plantennou avalou nevez glazet, ha qaout a reer, er bloaves quenta, en hô zouez, ac é deus bété tri droatet a ed ac iroc’h. Sével a reer ar vaguéres querquent ac an eil bloaves, ha planta reer ar guez vian a renquennadou, en oc’h leusquer tri droatet dan nebeuta étré peb a ini ; dibenna reer anezô goudé, daou pé dri mentet a eurc’h an douar.\nDoaré planta ar guergéou.\nQuerquent a ma zint deut crê avoalc’h evit erzel doc’h an avel, dan oad pemp pé c’houec’h loas, é lequeer anezô er guergéou. Red eo arpa ar ré zempla var bicher, ha lacad drein pé eun drézen en dro dezô, evit hô divoal dens al loënnet. En oc’h planta er guergéou, é renquer teurel eves da leusquer ar griou vian outô ha dhô léda barz hô c’holo a zouar. Ar guez avalou dléont beza digasset gât éves, da lavarout discourret peb a nebeut : droug a rafed dezô ma ten-\nAdtapet diwar « https://br.wikisource.org/w/index.php?title=Pajenn:Pompery_-_Quelennou_var_labour_pe_gonnidegues_an_douar,_1851.djvu/260&oldid=141473 »


Timbroù Kreta - Burevioù gall — Wikipedia\nTimbroù Kreta - Burevioù gall\n3 kentim Doare Blanc, eus 1908\nUn enezenn e reter ar Mor Kreizdouar eo Kreta.\nBurevioù ar postoù gall e Kreta zo unan eus ar melestradurezhioù diazezet gant Stadoù zo en Europa evit aesaat an darempredoù etre an enezenn hag ar c’hevandir etre 1900, pa guitaas-hi impalaeriezh an dTurked ha 1913, pa voe unvanet gant Hellaz.\nGant postoù Frañs e oa bet moulet daou rummad a dimbroù e 1902 hag e 1903. Ar pemzek timbr kentañ, savet diwar skouer timbroù gall 1900 nemet gant an anv « CRETE » warno, a gouste ur priz etre 1 kentim ha 5 lur an tamm. Direizh e oa an diskoulm o vezañ ne oa ket a lur gall moneiz ar vro hogen ar piastr e oa. E 1903 eta e teu er-maez en dro pemp timbr eus ar rummad kentañ, ar re uhelañ o friz. Soulgarget eo pep hini gant un dalvoudegezh etre 1 hag 20 piastr.\nEmañ Kreta ur rann eus Bro-C'hres abaoe 1913 ha timbroù gresian a vez implijet e pep lec'h neuze.\nTimbroù Kreta - Burevioù aostrian\nTimbroù Kreta - Burevioù saoz\nTimbroù Kreta - Burevioù rusian\nTimbroù Kreta - Burevioù italian\nAdtapet diwar « https://br.wikipedia.org/w/index.php?title=Timbroù_Kreta_-_Burevioù_gall&oldid=1476969 »


Gouriz diorged - Wikipedia\nUr gouriz diorged zo ur seurt gouriz, met ur benveg kentoc'h eget ur pezh dilhad pa veze graet en houarn ha gant ur potailh stag outañ, a veze lakaet d'ar merc'hed, gant ar baotred, evit mirout outo da gaout darempredoù reizhel.\nAbaoe ez eus bet ijinet re all evit lakaat d'ar baotred ivez.\nGouriz diorged e Mirdi Ringkøbing e Jutland, Danmark\nUr gouriz diorged evit paotred\n2 Ouzh ar c'hoari bazh-noilh\nKalz mojennoù zo en-dro d'ar gourizoù diorged. Hervez ar vrudetañ anezho e vijent bet graet er Grennamzer, hag e vezent lakaet gant brezelourien ar Groaz d'o gwragez, a-raok mont da Balestina. Graet e oant evit doare, da ziwall diouzh ar gwalladennoù, hag ouzh an temptatur. E gwirionez n'eus prouenn ebet a gement-se na roud ebet eus ar gouriz kentañ a-raok ar XVvet kantved, da lavarout eo 100 vloaz war-lerc'h dibenn ar Groazadeg diwezhañ. Ma'z eus bet gourizoù diorged er Grennamzer, n'eus ket bet kalz anezho, ha gant an doare da labourat an houarn (pe ur metal all) e vije bet gwall ziaes da ober ur gouriz da zougenn pell amzer \nHervez an istorourien e vijent deuet da vare an Azginivelezh kentoc'h, hag implijet gant ezhec'h kozh gwarizius ha pinvidik evit diwall vertuz o gwragez yaouank, kalz yaouankoc'h evite.\nAr pezh a zo sur avat eo ez eus bet implijet lod da virout ouzh ar vugale da c'hoari gant o filipig etre 1700 ha 1930.\nDaou c'houriz zo diskouezet e Mirdi Cluny en Pariz. An hini kentañ n'eus anezhañ nemet ur c'helc'h goloet a voulouz hag ur seurt asied houarn a vije bet douget gant ar rouanez Caterina de' Medici.\nOuzh ar c'hoari bazh-noilhAozañ\nAdalek ar bloavezhioù 1700 betek ar bloavezhioù 1930 e lavare un toullad medisined e oa dañjerus ar c'hoari bazh-noilh evit ar baotred yaouank, ken evit yec'hed o c'horf, ken evit hini o spered. Kalzik a roudoù skrivet zo, e kazetennoù medisinerezh eus an amzerioù-hont, eus implij seurt gourizoù evit bugale ha krennarded.\nArouez an oberezh sadek ha masoc'hek e vezont peurvuiañ bremañ.\n↑ The Medieval Chastity Belt: A Myth-Making Process, Palgrave Macmillan\nLudresadenn alaman eus mare an Azginivelezh o tiskouez ur pried kozh ha pinvidik hag ur wreg yaouank dimezet en desped dezhi, gant he serc'heg koant.\nDoare all: anatoc'h ar gouriz amañ.\nGouriz diorged veneziat, war ziskouez e Palez an Dojed, hag a vije eus ar XVIvet pe XVIIvet kantved.\nGouriz diskouezet en Hels Museum e Hamburg (Alamagn) da-geñver un diskouezadeg vras (10 000 bloaz ar reizh)\nGouriz diorged a veze war wel e Mirdi ar Jahinañ, e Freiburg im Breisgau, a-raok dezhañ serriñ e 2006.\nGouriz diorged graet evit ar baotred yaouank.\nKorfkenn evit mirout ouzh ar baotred da c'hoari bazh-noilh.\nAdtapet diwar « https://br.wikipedia.org/w/index.php?title=Gouriz_diorged&oldid=1855482 »


Benveg - Wikipedia\nUr morzhol kalvez, evit sankañ ha tennañ un tach.\nUr benveg (liester benvegoù pe binvioù) zo un dra implijet gant un den pe ul loen evit embreger un obererezh treloc'hel peurliesañ, gwrezel a-wechoù, war un dra pe ur boud bev. Efedusaat an obererezh eo ar pal.\nAr binvioù kentañ a veze graet gant maen, askorn ha koad hag implijet e vezent evit ober boued, armoù, chaseal, labourat danvez evit ober dilhad ha traoù spletus all. Ijinet e voe seurtoù binvioù all evit ar vetalouriezh hag ar gounezerezh, ha n'en deus ket paouezet mab-Den da grouiñ binvioù nevez ha kempleshoc'h betek hiziv.\nArc'hwelioù ar binvioù[kemmañ | kemmañ ar vammenn]\nServijout a ra ar binvioù d'ober kalz traoù, en o zouez :\nfiñval un dra\nembreger un obererezh kimiek, da skouer lakaat tan, enaouiñ...\npleustriñ war stlennoù ha roadennoù, da skouer gant un urzhiataer, un endro diorren, un daolenner...\nAdtapet diwar « https://br.wikipedia.org/w/index.php?title=Benveg&oldid=1968906 »\nKemmoù diwezhañ degaset d'ar bajenn-mañ d'an 24 C'hwe 2022, da 11:47.


Pajenn:Morvan - Buez ar Zent, 1894.djvu/351 - Wikimammenn\nPajenn:Morvan - Buez ar Zent, 1894.djvu/351\nAr rouanez ive her choazaz evit he c’honfesour. Ar brinsez-se a ioa dija devot araok ; mes divar neuze e oue devotoc’h c’hoaz. Tremen a rea meur a heur dioc’htu enn iliz var bennou he daoulin, hag enn he falez ne gomze nemed a draou santel gant ann introunezed a veze oc’h ober koumpagnunez d’ezhi. Aoun e doa rak skeud ar pec’hed hebken, ha pa veze kouezet enn eur faot dister bennag, ez ea raktal d’hen diskleria d’he c’honfesour.\nMes unan euz a dechou fall ar roue oa beza jalous euz he bried, hag ann tech milliget-ma a reaz d’ezhan klask gouzout petra lavare ar rouanez pa’z ea da govez. Eunn devez eta e toullaz kaoz da Iann Nepomuseen divar benn ar c’hoant en doa da anaout konfesion ar rouanez. Ar Zant a jomaz mantret o klevet kement all, hag a respountaz dioc’htu ann dra-ze a ioa etre Doue hag hen hebken, ha ne c’helle beza diskuiilet da zen all ebed.\nVenseslas ne d-eaz ket larkoc’h evit ann dro-ze. Mes prest goude e reaz teuler Iann er prizoun var eunn digarez all, hag e lakeaz lavaret d’ezhan e vije lezet eno ken na roje da anaout konfesion ar rouanez. Ne oue ket lezet pell goulskoude. A benn eunn nebeut deveziou, ar roue her galvaz da vont da leina ganthan, enn esper he c’hounit dre bromesaou kaer. Mes ar Zant a jomaz bepred stard enn he zever, hag a lavare ato oa siellet he vuzellou e kenver ar poent-se, ha ne dorrje biken ar ziell sakr-ma ha pa vije kinniget d’ezhan holl c’hloar hag holl danvez ar bed.\nNeuze Venseslas a ieaz enn egar, hag a ordrenaz he gas adarre d’ar prizoun hag he vourrevi enn eur feson skrijuz. Divisket e oue he zillad diganthan, ha goudeze e oue rostet a nebeudou oc’h ann tan he gostou hag ar plasou goridika euz he gorf. Epad ann amzer-ze, ar belek kalounek ne laoske ket eur glemmadenn ; mes he glevet a reat dalc’h-mad o lavaret: « Jezuz ! Mari! Jezuz ! Mari ! » Hanter varo oa pa ehanaz he vourrevien outhan.\nGoulskoude ar rouanez a obtenaz, dre he daelou hag he fedennou, ma vije lakeat e liberte. Mes ar roue fallakr\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/351&oldid=137550 »


Menegoù lezenn lec'hienn Internet Ti Douar Alre\nID Interactive SARL ID Production\nau capital de 23.000 euros\nSiège social : Parc d'activités de Doaren Molac 2, 56610 ARRADON\nEmail : contact@id-interactive.fr Web : http://www.id-interactive.fr\nConception du site et réalisation : ID Interactive+\nPhotos : Olivier Borderioux, Mairie de Pluneret, H. Neveu-Dérotrie, Alain Bertel, Dominique Hillion, Kerlenn Sten Kidna, Cinémathèque de Bretagne, Espace Culturel Terraqué, Howard Crowhurst, Mairie de Pluneret, Daniel Allaire, Crédits photo : I. Bleckmann, Office de Tourisme de Carnac, © Collections du Musée de Préhistoire de Carnac, Todesco, Nicole Langevin, Nicolas Millot, Gérard Magnon, Bernadette Thévenin, Stéphane Etienne, Mairie de Carnac, Florian Herry, Marie-Thé Collias, Jean-Yves Bardoul, Office de Tourisme d’Erdeven, Communauté de Communes de Belle-Île en Mer, Adeline Walter, Groume, CLCB, Régis Huiban, Mein Mor ha Lann e Bro Karnag, Musée de la Chouannerie, Syndicat d’initiative d’Etel, Gilbert Treguier, Pierre Terrasson, Pierre Lemoine, Famille Paulet, Pluvigner-patrimoines, Serge Duigou - Éditions Ressac, Archives Départementales du Morbihan, Dominique Morel, Syndicat mixte Grand Site Gâvres Quiberon, Guillaume et Philippe Plisson, Ville de Quiberon, Ingalañ, Morgane Huteau, CRT Bretagne - Yannick Derennes, Kendalc ’h - Frédéric Harnois et Jean Le Goff, François Wibaux, L Bouyer, I. Bleckmann, Jean-Yves Collin, Communication - Ville d'Auray, Yann Bobe, Damien Lévêque, Corinne Jean, Pierre Damien Masson, Dominique Dirou\nGwirioù oberour – copyright\nKement eilskeudenn, klok pe diglok, tennet diàr ar lec’hienn-mañ ha bet graet hep asant Ti Douar Alre a vo er-maez ag ar lezenn. Sellet e vo evel un dambrez hag a c’hell desachiñ ur c’hastiz. Kement eilskeudenn asantet a zleo doujiñ doc’h an tri diviz-mañ : bout strewet evit netra, doujiñ tre doc’h danvez an dielloù eilskeudennet (na kemm na distresadenn e mod erbet) get ar vammenn « www.tidouaralre.com » diskouezet splann , da skouer : « Donet a ra an diell-mañ a lec’hienn Internet Ti Douar Alre : www.tidouaralre.com. Miret ha bevennet strizh eo ar gwirioù eiladuriñ. »\nMonet en-dro ha danvez\nDegas a raomp soñj e c’hell bout mankoù ha farioù e danvez hor lec’hienn. Gelliñ a ra bout divanket e-korf berrik amzer.\nEn desped d’ar boan a lakaomp da neveziñ ar lec’hienn-mañ e c’hell bout farioù en titouroù hag/pe en dielloù kinniget. Adlennet e vo pizh enta get biziterion ar lec’hienn. An titouroù a vez kavet amañ a zo lakaet get ar soñj reiñ da c’houiet nemetken, ne dennont da gevrat erbet. Rak-se ne c’hello bout kaset goulenn digoll erbet da Ti Douar Alre evit an disterañ gaou bet graet eeun pe dieeun d’ur bizitour é sellet an titouroù lakaet àr ar lec’hienn Internet-mañ.


Raimundo Pereira zo ur politikour eus Ginea-Bissau, bet prezidant en etrekarg dre div wech.\nKas a reas studioù war ar Gwir e Lisbon hag emezelañ er PAIGC betek bezañ besprezidant ar strollad. Dre ma oa prezidant ar Vodadenn Vroadel pa voe lazhet João Bernardo Vieira d'an 2 a viz Meurzh 2009 e voe fiziet ar garg a brezidant en etrekarg dezhañ betek an 28 a viz Gwengolo ha roet ar galloud d'ar prezidant nevez-dilennet Malam Bacai Sanhá.\nGoude marv Sanhá e miz Genver 2012 e voe adarre prezidant Ginea-Bissau en etrekarg met harzet e voe d'an 12 a viz Ebrel, asambles gant ar ministr kentañ Carlos Gomes Júnior, da heul un taol-Stad aozet gant Mamadu Ture Kuruma. Dieubet e voe d'ar 27 a viz Ebrel ha kaset da Abidjan.\nAdtapet diwar « https://br.wikipedia.org/w/index.php?title=Raimundo_Pereira&oldid=1471992 »


Jurij Brězan (ganet d'an 9 a viz Even 1916 e Räckelwitz (sorabeg : Worklecy); marvet d'an 12 a viz Meurzh 2006 e Kamenz) a zo bet ur skrivagner sorabek eus an 20vet kantved. Skrivet en deus romantoù, danevelloù ha levrioù bugale e sorabeg koulz hag en alamaneg. Bevet en deus e Alamagn ar Reter.\nJurij Brězan, 1967\nE vuhez hag e oberennAozañ\nGanet e oa Brězan neuze e Räckelwitz e-kichen Kamenz. Mont a reas d'ar skol e Bautzen ha goude neuze e studias an ekonomiezh politikel. Goude 1933 e labouras diaotre evit an Domowina, ur seurt kenvodad kevredigezhioù sorabek, hag e kenlabouras gant ur strollad stourmerien sorabat. E 1937-38, e tilojas da bPraha. Goude distreiñ d'e vro e voe harzet ha lakaet en toull e 1938-39. Eus 1942 da 1944 e oa soudard er Wehrmacht hag e voe tapet gant an Amerikaned ha lakaet da brizoniad brezel.\nEtre 1945 ha 1948 e oa gourdoner yaouankizoù en Domowina. E 1946 e teuas da vezañ ezel eus Strollad Unvaniezh Sokialour Alamagn. Goude 1949, e labouras evel skrivagner dieub. E 1946 e teuas da vezañ ezel eus ar PEN-Zentrum Reter ha Kornôg Alaman, e 1965 e voe ezel eus Akademie der Künste. Etre 1969 ha 1989 e voe eil-prezidant Unvaniezh Skrivagnerien Alamagn ar Reter. Bevet en deus tost da lec'h e gavell e Kamenz betek e varv.\nBez Jurij Brězan e Crostwitz\nMeur a wech e voe enoret gant Alamagn ar reter Komunour, roet dezhañ Priz Broadel Alamagn ar Reter e 1951, 1964, ha 1976 ; priz lennegezh hag arz Domowina e 1973, Urzh Karl Marx e 1974, hag ar Vaterländischer Verdienstorden e 1981.\nTroet eo bet e romant "Ar Vilin Du" e brezhoneg gant Jakez Konan. Ur romant lec'hiet en un aergelc'h grennamzerel met e gwirionez o kaout da dem pennañ an hollveli, an unveli pe diktatorelezh, pe e vefe komunour pe nazi.\n↑ Mouladurioù Hor Yezh, 2000.\nAdtapet diwar « https://br.wikipedia.org/w/index.php?title=Jurij_Brězan&oldid=1697171 »\nDernière modification le 6 Ebr 2016, à 16:08\nKemmoù diwezhañ degaset d'ar bajenn-mañ d'an 6 Ebr 2016, da 16:08.


Accueil / Penn-Kentañ (Pajenn 19)\nNorzh-Iwerzhon : dindan veli Londrez en-dro ?\n11 March 2017\tEtrebroadel, Maxime TOUZÉ, Penn-Kentañ 0\nMichelle O’Neill ha Gerry Adams, pennoù Sinn Féin goude an dilennadegoù. D’ar Yaou 2 a viz Meurzh e oa bet aozet dilennadegoù nevez evit parlamant Stormont, dek miz goude ar re ziwezhañ. Un nebeud sizhunioù a-raok en doa roet e zilez Martin McGuinness, Ministr Kentañ evit ar republikaned, abalamour d’an ...\nKalon : War-raok Gwengamp d’an harperien !\n21 February 2017\tAodoù an Arvor, Breizh, Maxime TOUZÉ, Penn-Kentañ 0\nSed aze ur raktres nevez ha dibar gant klub mell-droad Gwengamp : digeriñ ar berc’henniezh d’an harperien o krouiñ ur c’hlub socios digor d’an holl evit prenañ lodennoù eus kevala ar c’hlub ha levezoniñ an divizoù. Ar wech kentañ e Frañs e vez graet an dra-se e-barzh ur c’hlub mell-droad a-vicher. ...\nAr Samied hag ar Stourm evit doareoù bevañ disheñvel\n6 February 2017\tEtrebroadel, Fañch Bihan-Gallic, Penn-Kentañ 0\nD’ar 6vet a viz C’hwevrer 1917 e oa bet bodet tud eus a bep lec’h e Sápmi, Bro ar Samied e tu-kleiz Lec’hlenn hag àr gourenez Kola (Bro-Rusia). Ar bloaz-mañ eo neuze ma lid ar Samied kant deiz-ha-bloaz o unvaniezh hag o labour a-gevred da virout, difenn ha diorren o ...\nPage 19 of 19Premier / Kentañ...10«1516171819


Ar C’hornandon du hag ar Peulvan ruz - Wikimammenn\nAr C’hornandon du hag ar Peulvan ruz\nLe Dault, 1950 (p. 227-229)\n◄ Diou goñchenn ar wrac’h Ar C’hornandon du hag ar Peulvan ruz Ar Bihan ►\n« Eus a di ho merc’h e teuan, Aotrou Roue. Gant ar Peulvan ruz emañ en e gastell. Eun den hepken a c’hell tenna anezi ac’hano, hag ho mab, ar C’hornandon du, an hini eo. Kit da gavout ar marichal ha livirit d’ezañ ober d’eoc’h eur c’hleze a zaou droc’h. Ho mab a lazo ar Peulvan ruz gant ar c’hleze-se. Setu amañ eur vured : gwad a zo enni, gwad eus va c’halon. Livirit d’ar marichal teurel tri berad war an dir pa vezo ruz… Diskouezit d’in ho mab hag, e-keit ha ma vezin gantañ, it da gavout ar marichal. »\nHag ar roue d’ar marichal :\n« Gra eur c’hleze a zaou droc’h d’am mab. Emañ a vont da stourm ouz ar Peulvan ruz a zo e Bro-Dreger. Gant ar Peulvan eo aet va merc’h, bremañ ’z eus eur bloaz warnugent. Va mab a ya d’he zenna eus e skilfou. »\n« Mat eo, met ober ne ray ket, nemet tri berad gwad en defe da lakaat war an dir pa vezo ruz, tri berad eus gwad mamm an Dear. »\n« Emaint aze, sell ! »\nAr marichal a gemer dir neuze ha, pa ’z eo ruz, e tap eur morzol. Hag heñ d’ar roue :\n« Taolit warnezañ, Aotrou Roue, teir beradenn eus gwad mamm an Dear, rak anez ne dalvezfe seurt. An Dear, marteze e ouzoc’h, a zo bet lazet gant ar Peulvan, ha tri berad gwad eus kalon e vamm a zo evit laza ar ruz… »\nE-keit-se e oa aet ar vaouez koz e kambr mab ar roue ; hag hi d’ezañ :\n« Setu eur bloaz warnugent ’zo m’emaoc’h en ho kavell, ha deuet eo ar mare da denna ho c’hoar digant ar Peulvan ruz. »\n« Gwir eo, met hepdoc’h ne c’hellan seurt. »\n« Deuit er-maez. Me a zo o vont da cheñch neuz d’eoc’h. Bremaik e tigouezo ho tad gant eur c’hleze a zaou droc’h ; tri berad gwad a zo er c’hleze-se, hag e c’hellit beza dispont rak ar Peulvan. »\nHag heñ er-maez, ker skañv hag eur c’had. E vleo a oa ken du hag eur vran. Abalamour da ze e oa bet anvet ar C’hornandon du. An hini goz a dap eur wialenn vurzudus, a ro tri daol d’ezañ ganti, ha setu heñ e-giz unan-all en e blas.\n« N’ouzon dare ken piou oun ! » emezañ.\n« Mab ar roue, penn, kil ha troad, ha, da zeiz ar stourmad, me a vezo ganeoc’h… »\nRaktal, setu ar roue o tont, ar c’hleze gantañ. Hag heñ d’e gas d’e vab. Digeri a ra dor ar gambr. Goullo eo ar c’havell.\n« Pelec’h emañ va mab ? » emezañ.\n« Dirazoc’h, » eme an hini goz.\n« N’eo ket heñ eo. »\n« Me eo, » eme e vab. « Betek va bloaz warnugent e ranken chom e-giz ma oan a-raok. Bremañ, avat, ez eus em izili nerz kant den, ha mont a c’hellan da gerc’hat va c’hoar. »\nHag en hent. Hag e tigouezont e-tal kastell ar Peulvan. Hemañ a wel anezo o tont.\n« Piou oc’h ? » emezañ.\n« Roue Kerne deuet da glask e verc’h. »\n« He gounit a rankot a-barz he c’haout. »\n« Va mab a zo amañ d’hen ober. »\nAr Peulvan a zeu er-maez eus e gastell, eur mell kleze gantañ en e zorn. Mab ar roue a denn ivez eus e c’houhin e gleze a zaou droc’h. Ha yao an eil war egile. Teir eur e pad an emgann, hep ma voe gloazet nikun. Ar Peulvan a sav droug ennañ.\n« Te eo ar gouesta den bet dirazoun, met laza a rin ac’hanout ! »\nBec’h d’ezañ beza lavaret kement-se, eo faoutet e benn outañ gant mab ar roue.\n« Aiou ! » emezañ. « Eur poezon a zo en da gleze, pe kemmesket eo bet gant gwad mamm an Dear. »\nAn hini goz a zeu neuze : « Me eo mamm an Dear. Skoit eun taol c’hoaz, mab roue, ma vezo lazet an trubard ! »\nGraet eo. Ar vaouez koz a dap eur goñtell hag a ziskolp kalon ar Peulvan : « Setu paeet gwad va mab, » emezi.\nAr roue a red neuze d’ar c’hastell hag a zistag e verc’h. Hag houmañ d’an hini goz : « Ho trugarekaat, maouez vat, da veza deuet a geit-all d’am gwelout amañ ha da veza roet eus ho kwad evidoun. Petra ho pezo ? »\n« A-walc’h am eus gant kalon ar Peulvan… »\nAr roue a zistroas da Gerne… A-benn eur pennad e timezas e verc’h da vab roue ar Spagn, hag e vab da verc’h roue ar Skos. Friko a voe, e c’hellit kredi… Me a oa just o tremen dre eno en deiziou-se, ha va lod am boe.\nAdtapet diwar « https://br.wikisource.org/w/index.php?title=Ar_C’hornandon_du_hag_ar_Peulvan_ruz&oldid=149625 »


Livre : rezore\nUr sonj vat : setu ar pezh a faota din skrivañ da gentañ. Troiñ hag embann al levr-se e brezhoneg a zo ur sonj vat ha ma c'hellehe "Frederig" bout troet en ur bochad yezhoù all, un dra fiskal vehe. Graet eo bet e galleg abaoe pell edan an titl : "Mon ami Frédéric" (embannet get Le livre de poche).\nFrederig a zo istor daoù baotr, ganet e 1925 en Alamagn, evel ar skrivagner, Hans Peteer Richter (marv e 1993). Unan, ganet barzh ur familh kristen, a gonta an istor; an eil a zo ganet barzh familh ar voisined, yuzevien, Frederig Schneider. Feurmet e vez get an div familh ranndier get an aotroù Resch, ar perc'hennour a zo e chom en traon. Un den get sonjoù fall. An daou baotr a za da vout mignoned bras, hag o zud ivez. Tad Frederig a zo faktour, an eil a zo dilabour.\nSkarzhet ag e skol\nAr vuhez a zo plijus evit an daou krouadur a ya d'ar skol asambles met Hans Peteer Richter a ziskoue penaos an traoù a ya war fallaat. Penaos eh eus raksonjoù e keñver ar Yuzevien barzh pennoù ur yoc'h tud. Betek 1933, n'eo ket ken grevus, met adalek ar bloaz-se...\nFrederig a zo tamallet da vout torret getan gwer ur stal, ar pezh a oa bet graet get e vignon... Tad Frederig a zo skarzhet ag e labour... E 1934, emañ ret da Frederig mont kuit ag e skol : skolioù evit ar Yuzevien o unan a zo bet savet get an nazied. Ha c'hoazh, ha c'hoazh.\nN'eo ket aes ivez ar vuhez ivez evit an eil familh, ar re gristen, a zo paour razh. Sikouret vezont get an tad kozh, un den a vag sonjoù fall e keñver ar Yuzevien. Ar familh kristen ne wella ket fall ar chanchamentoù kaset get an nazied. An tad a lak e anv barzh ar strollad nazi, get an esperans e vo roet labour dezhan; ar mab a ya d'ar "yaouankizioù hitlerian"... Ha benn ar fin, ar vuhez a ya gwelloc'h : roet eo ul labour d'an tad met rebechet eo dezhan e zarempredoù get e voisined. Richter a ziskouezh mod-se penaos an nazied o doa gwellaet buhez pemdeziek an Alamaned, an "Aryaned" e reiñ dezhe labour, lojeriz...\nEvit ar re all (ar Yuzevien, hag an dud a oa a enep an nazied), falloc'h fallan oa ar vuhez. Al levr a zispleg penaos un nebeut tud a stourm a-enep sonjoù an nazied evel ur barner, ur mestr-skol... Met n'eo ket trawalc'h. Krizeo ar romant-se, kriz evel ar wirionez.\nUl levr evit razh an dud\n"Frederig" a zo embannet (e galleg hag e brezhoneg) barzh rummadoù evit ar grennarded. Youll ar skrivagner oa, marteze ? Met domaj eo rak ul levr eo evit razh an dud, ar grennarded hag ar re vras. Frederig a zelehe bout lennet get ar muian posupl a dud. An doare da skrivañ a zo aes da lenn hag an istor a zo kreñv, kriz, ha kentelius. Komprenet vez gwelloc'h ar mare-se (1925-1942) en Alamagn goude bout lennet al levr-se.\nFrederig, Hans Peteer Richter; troet e brezhoneg get Hans Peter Richter. 2007. Embannadurioù Keit vimp bev.\n22:18 Publié dans Brezhoneg/Langue bretonne, Gwirioù mab den/droits de l'être humain, Istor/Histoire, Levrioù/Livres/BT/BD, Politikerezh/Politique | Lien permanent | Commentaires (0) | Tags : Livre, nazisme, brezhoneg


Stumm eus an 6 Ebr 2011 da 17:54\n3 204 okted ouzhpennet , 9 bloaz zo\nStumm eus an 6 Ebr 2011 da 17:52 (kemmañ)\nD (Herve Gouedard adkaset da Hervé Gouédard: Reishoc'h e-keñver e istor.)\nStumm eus an 6 Ebr 2011 da 17:54 (kemmañ) (dizober)\nTremenet em eus va bugaleaj war ar maez eta, hag ar galloeg eo a zo bet va yezh kentañ, kent din mont d'ar skol. Va zud kozh a oa labourerien douar - un atant dister, ha tud paour a-walc'h. Gant se em eus anavezet mat ar gevredigezh kouer a oa bev-mat c'hoazh d'ar mare-se e Breizh, hag a zo aet da get abaoe\nStudiet en deus e Bro-Alamagn, dreist-holl, war al lennegezh hag ar brederouriezh.\n===Buhez Vicherel hag abaoe===\nBet eo o vevañ e Pariz, ugent vloaz pad, e-lec'h ma oan o labourat war an dachenn sokial. Deuet eo en-dro da vevañ e Sant-Brieg seizh vloaz 'zo. Klañv e oa, divarrek da labourat, ha lakaet on bet "er-maez ar jeu" a-fed labour. Abaoe e ro kentelioù brezhoneg hag alamaneg e Sant-Brieg, e kevredigezhioù sevenadurel ar vro.\nDesket en deus brezhoneg d'an oad a dregont vloaz. Perak ? Bez' e oa e wreg a orin eus Loktudi, e Bro-Vigoudenn, hag an dro gentañ dezhañ d'en em gavout eno, en he familh, e oa bet souezhet o klevet tud o komz ar yezh-se, a oa dianav dezhañ, ha ne oa bet morse dedennet ganti betek neuze : troet e oa kentoc'h gant an alamaneg. Ur c'helenner dreist en deus bet, Alan Martel e anv, ha selaouet en deus kalz tud ar vro, er Vro-Vigoudenn, evel-just, hogen ivez dreistholl e Bro-Oueloù ha Bro-Dreger, rak kalz a vrezhonegerien eus an takadoù-se a oa c'hoazh d'ar c'houlz-se e Sant-Brieg, deuet da labourat da Sant-Brieg e-tro ar bloavezhioù 50/60.\nSkrivañ, da gentañ, evit embreger e bluenn da skrivañ e brezhoneg, en doa savet troidigezhioù diwar an alamaneg evit ar gelaouenn Al Liamm. Da c'houde en deus kredet, tamm-ha-tamm, sevel e skridoù e-unan. Un dra iskis, hogen plijus eo skrivañ en ur yezh n'eo ket e yezh kentañ. Gwelet a ra se evel un dae, mui pe vui...\nBez' ez eus ul levr gantañ war ar stern : un danevell vuhez an hini e vo. Bez' e vo buhez al livour Paul Sérusier. Hennezh a zo bet disheñvel e blanedenn, e zibaboù hag e vuhez diouzh re al livourien all eus ar memes prantad. An darn vrasañ eus al livourien-se n'o deus graet nemet tremen dre Vreizh. Sérusier avat a zo chomet en hor bro, graet en deus e annez e Kastell Nevez ar Faou, ha bevet eno tregont vloaz-pad. Klask a ray, en e levr, displegañ perak eo chomet e Breizh, petra en deus kavet eno, eñ, mab ur bourc'hiz eus Pariz, ne oa netra ouzh e donkañ da ren ar vuhez-se. Un digarez e vo al levr-se da gomz eus luskadoù livouriezh dibenn an 19vet ha deroù an 20vet kantved, Skol Pont-Aven, da skouer. Klask a ray kinnig al levr e-giz ur romant, aes ha plijus da lenn, met diazezet war fedoù gwir, evel m'en deus klasket ober evit Kergelenn.\nKlask a ra ivez derc'hel da skrivañ danevelloù, met anzav a ra ne vez ket bepred kalz a startijenn gantañ. Lavarout a ra e vez gwall lezirek alies !... Koulskoude e c'heller lavarout ez eo deuet Hervé Gouédard da vezañ unan eus hon gwellañ skrivagnerien en amzer a-vremañ, daoust ma n'eo ket eus ar puilhañ e skridoù. E skridoù a vez labouret kalz, marteze emañ aze an digarez. Petra zo gwelloc'h, puilhentez pe vadelezh ?\nAdtapet diwar « https://br.wikipedia.org/wiki/Dibar:MobileDiff/942533 »


soñjal - Wikeriadur\nDiwar an anv-kadarn soñj hag al lostger -al.\nsoñjal /ˈsɔ̃ːʒal/ verb gwan ha verb kreñv (anv-gwan-verb : soñjet) (displegadur)\nsoñjal un dra (piv, petra, pelec'h ... )\nPa vezo mad an avel a du, Fanchik, n'e teus ket nemet sonjal a belec'h e tinij ar c'houez-vad !... — (Ivon Krog, Klenved ar Medalennou, Ti-moulerez Sant-Gwilherm, Sant-Brieg, 1909, p. 44.)\nHerri a yeas war e lerc'h, o sonjal penôs korf ar mevel na oa ken, hep mar, en kampr ar Milouriou. — (Erwan ar Moal, Pipi Gonto, Kemper, 1925, p. 23.)\nsoñjal un dra (islavarenn)\nSoñjal a ran ez eo brohet abalamour da ze. — (Jules Gros, Le trésor du breton parlé Deuxième Partie, 1970, p. 67.)\n[...], ez eus tu da soñjal eo bet deuet ar c'hoari-se eus Rom da heul soudarded Kezar a yeas, niverus-bras, betek Bro-Arvorig [...]. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 34.)\nsoñjal ober un dra\nSoñjal a raent, paotred kêr evelto, dont buan a-benn eus a goueriaded diskiant Plabenneg. — (Lan Inizan, Emgann Kergidu 1, Brest, 1877, eil emb. Al Liamm 1977, p. 194.)\n— Me a oa o soñjal mond d'ar bourk emberr da noz. — (Jules Gros, Le trésor du breton parlé Deuxième Partie, 1970, p. 482.)\nsoñjal gant unan bennak\nSoñjal da unan bennak.\n... e oa bet didoroset an nor diou pe deir gwech ken a zoñje din e oa tôlet en ti, ... — (Jules Gros, Le trésor du breton parlé Première Partie, 1966, p. 51.)\nEn oad din e soñj din e oa. — (Jules Gros, Le trésor du breton parlé Première Partie, 1966, p. 160.)\nA-greiz ma soñjo deoh e vioh en ho plijadur e vioh en ho tisplijadur. — (Jules Gros, Le trésor du breton parlé Première Partie, 1966, p. 205.)\nNe zonje ket da eun den e oa Job er hiz-se. — (Jules Gros, Le trésor du breton parlé Deuxième Partie, 1970, p. 177.)\nMe a zoñje din e oan en em gavet er baradoz pa oan arruet eno. — (Jules Gros, Le trésor du breton parlé Deuxième Partie, 1970, p. 234.)\nMe a zoñje din e oa al laerez o vond da gregi ennon. — (Jules Gros, Le trésor du breton parlé Deuxième Partie, 1970, p. 283.)\nMe a soñje din az poa bet ur gaouad mat a gleñved... — (Jules Gros, Le trésor du breton parlé Deuxième Partie, 1970, p. 233.) (Kemmadur ebet en anv-gwan war-lerc'h "kaouad"?)\nSoñjal en unan bennak\n« [...], hag em eus soñjet ennoc'h, va mab, evit mont e-berr da vaner ar Gernevez da gerc'hat an Aotrou de la Marche [...]. » — (Lan Inizan, Emgann Kergidu 1, Brest, 1877, eil emb. Al Liamm 1977, p. 24.)\nSoñjal enno hepken a ra din saouzaniñ. — (STR, p. 34.)\nRaktal e sonj el lutun, e wad a skorn en e wazied, ne gred ket ober eur gammed pelloc'h. — (Erwan ar Moal, Pipi Gonto, Kemper, 1925, p. 60.)\n— O mammig koz, emean, o sonjal er wrac'h, c'houi hoc'h eus grêt kement-man. [...]!... — (Erwan ar Moal, Pipi Gonto, Kemper, 1925, p. 25.)\n— E piv edos o soñjal ? a c'houlennas ar plac'h yaouank. — (Jakez Riou, Geotenn ar Werc'hez ha danevelloù all, Al Liamm, 1957, p. 32.)\nSoñjet on-eus alïez ennoh. — (Jules Gros, Le trésor du breton parlé Première Partie, 1966, p. 161.) — (Jules Gros, Le trésor du breton parlé Deuxième Partie, 1970, p. 482.)\nMe am-bez poan-spered pa zonjan em mab a zo war ar mor. — (Jules Gros, Le trésor du breton parlé Deuxième Partie, 1970, p. 422.)\nO soñjal e piou e oas ? — (Jules Gros, Le trésor du breton parlé Deuxième Partie, 1970, p. 482.)\n'Barzh Lom e soñjemp, hag en ur bediñ ne oamp ket evit harz da difronkal. — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 39.)\nsoñjal ennañ e-unan\nArzhur, goude bezañ klevet kement-se holl, a soñjas ennañ e-unan ne oa ket gwall droug, KAB 1/27\n— Ya, a zonje ar C'hidour ennan e-unan, n'hellan ket chom er stad-man. [...]. — (Ivon Krog, Eur Zac'had Marvailhou, Buhez Breiz, Kemper, 1924, p. 192.)\n[...] hag e sonje ennan e-unan pegen prim ha pegen start an nevoa peget an arc'hant-ze ouz e groc'hen. — (Erwan ar Moal, Pipi Gonto, Kemper, 1925, p. 144.)\nsoñjal etre e roched hag e chouk\nC'hwi a soñj deoc'h\nE oa ho mamm a oa tad deoc'h ?\nDisfizioud diouz souchet o soñjal e ve kousket. — (Jules Gros, Le trésor du breton parlé Troisième Partie, 1974, p. 318.)\nalamaneg : denken (de)\nesperanteg : pensi (eo)\nestoneg : mõtlema (et)\nfinneg : ajatella (fi)\ngalleg : penser (fr) , songer (fr) (à)\ngoteg : 𐌸𐌰𐌲𐌺𐌾𐌰𐌽 (*) (þagkjan)\ngresianeg : σκέφτομαι (el) (skéftome)\nhenhebraeg : חשׁב(*)\nhungareg : gondol (hu)\nido : pensar (io)\nindonezeg : berpikir (id) , memikir (id) , memikirkan (id)\ninuktitut : ᐃᓱᒪ- (iu) (isuma-)\nitalianeg : pensare (it)\nkatalaneg : pensar (ca)\nlatin : reri (la) ; cogitare (la) ; putare (la)\nnederlandeg : denken (nl)\npoloneg : myśleć (pl)\nportugaleg : pensar (pt)\nroumaneg : cugeta (ro) , gândi (ro)\nrusianeg : думать (ru)\nsaozneg : to think (en)\nspagnoleg : pensar (es)\nsvedeg : tänka (sv)\ntchekeg : myslet (cs) , přemýšlet (cs) , pomýšlet (cs) , uvažovat (cs) , hodlat (cs)\nAdtapet diwar « https://br.wiktionary.org/w/index.php?title=soñjal&oldid=317727 »\nKemmoù diwezhañ degaset d'ar bajenn-mañ d'an 7 Gou 2021, da 14:02.


Ar gelaouenn amerikan Weird Tales a zo brudet peogwir ez eus bet embannet enni testennoù moliac’h (fantasy). Krouet e voe e miz Meurzh 1923 gant Jacob Clark Henneberger ha J.M. Lassinger. An daou anezho a oa dedennet gant an embannadurioù evit ar yaouankiz, hag e felle dezho tennañ o mat eus berzh kazetennoù pulp all, evel Black Mask.\nDiaes e voe bloavezh kentañ a gelaouenn. D’ar mare-se e oa Edwin Baird e penn ar gazetenn. Testennoù kentañ Howard Phillips Lovecraft a voe embannet er gelaouenn adalek miz Here 1923. Sañset e oa ar gazetenn bezañ miziek, met mizioù zo ne zeuas ket er-maez abalamour d’an dleoù a oa. E 1924 e voe inniget da Howard Phillips Lovecraft bezañ pennskrivagner ar gelaouenn, met nac’hañ a reas. Neuze e voe kinniget da Farnsworth Wright, hag hemañ a asantas. Lakaat a reas embann testennoù Seabury Quinn, Edgar Hoffmann Price hag ivez re Abraham Merritt pe c’hoazh re Robert Ervin Howard. A-drugarez da Weird Tales ez eus bet brudet ivez skrivagnerien evel Fritz Leiber, C. L. Moore pe Clark Ashton Smith. Pa varvas Howard Phillips Lovecraft e 1937 ha pa guitaas Wright ar gelaouenn e 1940 ez eas honnezh war ziskar tamm-ha-tamm, hag e paouezas e miz Gwengolo 1954.\nIstitl ar gazetenn a oa The Unique Magazine (ar gelaouenn dibar). Er penn-kentañ e voe dreist-holl istorioù spont enni, levezonet gant an "dark fantasy". Goude-se e voe embannet istorioù moliac’h klaseloc’h.\nE-barzh niverenn gentañ Weird Tales (miz Meurzh 1923) e tisplege Edwin Baird, ar pennskrivagner : « E-barzh Weird Tales e kaver istorioù disheñvel diouzh ar pezh a ginnig ar c’hazetennoù all. Istorioù moliac’h dreistordinal, a c’hell bezañ lu zoken, istorioù iskis ha direizh, istorioù a laosko ac’hanoc’h ar genoù digor war nav eur. Re zo a vo par d’ur gwallhuñvre, re all, savet gant skrivagnerien a-zoare, a vo savet diwar-benn dodennoù difennet...»\nSkrivagnerien ar gelaouenn[kemmañ | kemmañ ar vammenn]\nWeird Tales Lec'hienn ofisiel\nWildside Press – embanner.\nWeird Tales: The Unique Magazine lec'hienn fan\nHoll boltredoù goloioù Weird Tales ha titouroù diwar an istorioù a oa en niverennoù\nGalactic Central Magazine Datafile evit Weird Tales\nAdtapet diwar « https://br.wikipedia.org/w/index.php?title=Weird_Tales&oldid=1948289 »


(Adkaset eus Å (lizherenn))\nUl lizherenn latin eo Å, å implijet evit skrivañ ar vogalenn distaget /ɔ/ pa vez berr ha /oː/ pa vez hir er yezhoù skandinavek dreist-holl, da lâret eo svedeg, daneg ha norvegeg. Skrivet e vez á evit ar son-mañ e faeroeg hag en islandeg.\nKavet e vez ivez evit skrivañ ar yezhoù samiek diwar levezon ar yezhoù skandinavek.\nDiorroet e oa bet ar ront a-us d'an a diwar ar fed ma veze implijet daou a evit skrivañ ar son-mañ, an eil bihanoc'h a-us d'egile. Bez' e c'heller skrivañ c'hoazh aa mar bez ezhomm, evit abegoù teknikel da skouer.\nLizherenn diwezhañ al lizherenneg an hini eo e daneg ha norvegeg, met e svedeg e vez renket war-lerc'h Z met a-raok Ä hag Ö.\nKavet e vez al lizherenn-mañ en un nebeud yezhoù all ivez en tu-hont da Skandinavia :\nE penn-kentañ an XXvet kantved e krogas an dud da implijout al lizherenn-mañ ivez evit skrivañ ur son heñvel-tre kavet e rannyezhoù wallonek ar reter resis zo ha war-lerc'h e teuas da vezañ implijet evit holl rannyezhoù ar reter gant tri doare-distagañ disheñvel hervez al lec'h. Bremañ e vez implijet gant reizhskrivadur dreistrannyezhel ar walloneg unvan.\nImplijout a ra an istrezromaneg an hevelep lizherennoù latin evit ar roumaneg gant teir lizherenn ouzhpenn : å, ľ ha ń, pa dalvez al lizherenn å evit skrivañ ur son tost da [wa].\nImplijet e vez ivez e Tchamorreg (chamorro).\nAdtapet diwar « https://br.wikipedia.org/w/index.php?title=Å&oldid=1856794 »


1824 : kentañ fritur greantel e Naoned | Becedia\n1824 : kentañ fritur greantel e Naoned\nAozer : Jérôme Cucarull / Du 2016\nAr c’hentañ fritur greantel bet savet e Naoned gant Pierre-Joseph Colin er bloaz 1824 zo bet penn-kentañ oadvezh aour friturioù ar gêr-se. Disoc’h un aridennad nevezadurioù eo bet, reoù Nicolas Appert e-mesk reoù all, ouzhpenn an doareoù-ober bet pleustret en XVIIIvet kantved.\nAbaoe ar Grennamzer e oa anavezet bro Naoned evit e friturioù sardin a veze koñfizet er gwinegr, en amann teuzet pe en eoul olivez. Met ur c’hammed war-raok a vo graet gant ar c’hentañ fritur greantel e 1824. Disoc’h un toullad mat a araokadennoù gant ar c’hempennadurioù teknikel sanket don er c’hantved kent eo e gwirionez, kempennadurioù a vo talvoudus evit Joseph Colin hag e susitourien.\nUn doare mirerezh nevez ijinet gant Appert\nMont a raio an traoù war-raok e 1795, pa vo reizhet ur mod nevez da virout ar boued en e labouradeg e Ivry gant Nicolas Appert (1749-1841), ur c’hoñfizer staliet e Pariz. Divikrobiñ a ra endalc’herioù leun a voued en un dourgib kaset da 100 °C, e-pad ur prantad amzer.\nE 1804 vo prouet efedusted e hentenn gant taolioù-arnod ofisiel kaset en-dro war vourzh listri. Gant Burev an Arzoù ha Michererezhioù e vo dereet dezhañ ur priz a 12 000 lur grataet d’an ijinour a ginnigfe an doare gwellañ da virout ar boued evit an arme hag ar verdeadurezh. Ha diwar-se e vo paket gantañ skeudenn badus an «ijinour kaer-dreist».\nUn araokadenn da vat eo doare Appert, daoust da-se ne ziskoulm ket pep kudenn mirerezh, abalamour m’eo bresk ar podoù gwer, ha disfiz a c’heller kaout er bontoù lij. Ne c’heller gwarantiñ kalite ar boued war ur prantad verr nemetken. Ouzhpenn da-se e c’hell fallaat ar boued miret er podoù abalamour d’ar gouloù o treuziñ ar podoù-gwer. Rankout a ra an doare mirout ar boued chom war un diorren artizanel nemetken.\nJoseph Colin o lakaat da dalvezout doare Appert\nDa geñver ur veaj bet graet gantañ e 1805 e Naoned en doa Appert graet anaoudegezh gant ur c’hoñfizer all, Joseph Colin. Pouezus-meurbet e vefe bet ar gejadenn-se en emdroadur teknik an divikrobañ, daoust m’eo douetus an emgav-se, hervez istorourien'zo. Forzh penaos e tro mat an traoù evitañ : dre m’eo berzet ar morianetaerezh adalek 1815, e rank ur porzh evel hini Naoned dispakañ e ekonomiezh war dachennoù nevez, ar pezh a vo graet gant sikour Joseph Colin.\nE 1815 e varvas Joseph Colin, diazezer friterezhioù Naoned. Gant e vab Pierre-Joseph Colin (1785-1848) e vo adkemeret stal e dad. Er bloaz 1824 e sav ul labouradeg boued-mir straed ar Salorges, e karter ar porzh. Tra ebet da welet gant binviachoù ur stal artizanel. Aze e farder boestoù-mir a bep seurt : sardin dre eoul a ya d’ober brud vat friturioù Naoned, met ivez pesked all, legumaj, frouezh, kig, kig gouez ha meuzioù keginet.\nTeknik ar voest-mir war-wellaat\nEvit dont a-benn eus e daol en deus azasaet Colin doare Nicolas Appert, en ur implijout teknikoù anavezet dija, met gwellaet gantañ. Da gentañ e implijo eoul olivez e-lec’h amann teuzet, pezh n’eo ket nevez, met en ur implijout eoul a galite. Re greñv eo hini bro-Brovañs, re fall hini bro-Spagn, lakaat a ra eoul da zont eus Bari, e bro-Italia. Tamm-ha-tamm e tilezo ar podoù-gwer evit implijout boestoù houarn-gwenn, un teknik anavezet-mat, diorroet adalek an xviiivet kantved e bro-Saoz hag en Izel-broioù, degaset da Naoned gant ar vartoloded. Erienet eo ar boestoù gant brazerezh diwar ur meskaj plom ha staen, un teknik mestroniet mat da neuze, hag «apertizet» (divikrobet) e podezioù dour berv. Ha da echuiñ e tiviz Colin bihanaat a-galz ment an endalc’herioù, evit kinnig d’an dud boestoù d’ur vent a zere ouzh ezhommoù nevez ha doareoù-bevañ hiniennel.\nUn argerzh war hir dermen\nGant dale ijinerezh ar metaloù hag un anaoudegezh dister eus implij an houarn-gwenn e oa dale gant implij ar boestoù-mir e bro-C’hall. Dont a rae an houarn-gwenn da Naoned eus bro-Saoz, ha degaset mat-divat, hervez an darempredoù diplomatek etre an div vro. Seul splannoc’h e seblant neuze spered araokaour Pierre-Joseph Colin pa seller ouzh e zibaboù. N’eo ken met en eil lodenn an XIXvet kantved m’eo bet eilet gant govelioù Montataire (Oise) ha reoù an Henbont (er Mor-bihan), ha diwar-se e vo mestroniet ar produiñ houarn-gwenn penn-da-benn.\nSevel ar c’hentañ fritur n’eo bet met pazenn gentañ un argerzh war hir dermen. Kendalc’het e vo labourioù Nicolas Appert gant un niz dezhañ, Raymond Chevallier-Appert. E 1852 e peurgempenn ar gaoter-kloz a c’heller kas an temperadur d’ur wrez a ro tro da zivikrobiñ ar boued, ha dre-se kreñvaat surentez ar bostoù-mir.\nUr gwiad greantel stank tro-dro d’an« aour glas »\nGoude berzh vat Colin eo bet savet meur a fritur a-hed aodoù Breizh, ha dont a reas Naoned da vout kêr-benn ar friturioù. Pemp anezho a gaved eno e 1842, ha 24 e 1883. Er bloaz 1880 e oa tro150 fritur, enno en tu all da bemzek mil labourer ha labourerezed (ar pep brasañ outo), koulz el Liger-Atlantel hag e Penn-ar-Bed. Gant kevala Naonediz e oa renet darn vras ar friturioù-se.\nTroet gant Sten Charbonneau\nBrioist Pascal ha Fichou Jean-Christophe, « La sardine à l’huile ou le premier aliment industriel. Nicolas Appert et Joseph Colin : une filiation douteuse », Annales de Bretagne et des pays de l’Ouest, 2012/4 n° 119-4, p. 69-81.\nSaindrenan Guy, « L’industrie de la conserve alimentaire », contribution à La Bretagne des savants et des ingénieurs 1825-1914, Rennes, ti-embann Ouest-France, 1994, pajennoù. 162-175.\nDoktor war an Istor hag ezel stag ouzh ar CEHRIO (Skol-veur Roazhon 2) eo Jérôme Curcarull, hag-eñ kelenner ha kuzulier war un dro. Arbennigour eo hennezh war istor ekonomik ha sokial Breizh en XIXvet hag an XXvet kantved ha troet eo ivez da gement tra a denn da mirout ha talvoudekaat ar glad danvezel pe dizanvez.\nTémoignage d'une ouvrière travaillant dans une conserverie de poissons 2/2\nLa sardine à l’huile ou le premier aliment industriel\nTémoignage d'une ouvrière travaillant dans une conserverie de poissons 1/2


maltoterien ha floderion ... hag ambrougerien\nAn Alre. Emaon oc'h ober un tamm bale gant ar GR (gwenojenn tro-vale vraz). A-hed Ster Loc'h e ya dre biou Porzh Sant-Goustan hag a-dreuz Lise Kerplouz. "Kerplouz", un anv a-feson, me a gav din, pa vez anv eus ul lise-liorzhouriezh.\nYaouankiz e-leizh en allezioù. En o zouez e welan ur plac'h, astennet he divrec'h e kroazh. Ur paotr en he c'hichen, doare dezhañ bezañ o kempenn he dilhad. Ur pennadig goude e red ar plac'h e-biou din. Harzet anezhi gant ur plac'h all a grog da furchal warni. Ur c'hoari eo. Iskiz e kavan seurt c'hoari en ul lise gant tud en o 15-16 vloazh. Delc'her a ran gant ma hent ha treiñ war-du al liorzh kaer a zo e-kichen ar maner emañ ar frered o chom ennañ. Setu ar paotr o herzel ur plac'h adarre. Ha lakaat dezhi lemel he botoù hag he loeroù. Taol gwenn. Hag ar paotr kuit. Hag ar plac'h oc'h adwiskañ he-unan.\nYaouankizoù all ez eus tro dro oc'h ober war dro al liorzh. Sellet a reont en ur c'hoarzin, souezhet an tamm anezho. N'ouzont ket petra vez graet eus ar c'hoari-se. Paz emaon o tiskenn el liorzh e tremen ar paotr e-biou din adarre.\n- "Maltoterien ha floderion" emezañ.\n- A ! "Archerien ha laeron" emezon-me\n- Mar karit !\nDizale e teu ma spered eus ar skalieroù : n'eo ket heñvel an daou c'hoari evel just.\nPelloc'hig en em gavan adarre gantañ. Aet eo da guzh a-dreñv kef ur wezenn.\n- Da c'houlz ma yaouankiz e oa archerien ha laeron, emezon, yaouankoc'h egedoc'h e vezemp hag e c'hoariemp etre moused, ne oa plac'hig ebet.\nC'hoarzin a ra.\nKemer a ran amzer da vamañ ouzh al liorzh hag ouzh al Loc'h.\nHa setu ur vaouez yaouank o tont en ur redek gant ar wenojenn. Sellet a ra ouzhin, tres warni da glask gouzout un dra bennak.\n- Ha floderez oc'h ? emezon\n- Ya ! emezi\nChom a ra a-sav\n- Ha c'hwi a oar pelec'h emañ ar porz-mor amañ ? emezi. Hag ar wenojenn tro-vale vraz ? Lavaret eo bet deomp gant ar frered ez eus unan hag a dreuz ar skol. Un ambrougerez ez eus ac'hanon. E karg eus ar yaouankizoù-se. Aon 'm eus e vefe un toullad anezho o vont kuit betek ar porz. Ha stanket an hent a-hed ar ster, war a seblant.\n- Gwelet 'm eus arouezioù gwenn ha ruz amañ ha du-hont, emezon\nHag hi d'ar red war-du an arouez zo war laez al lise.\nSetu. Ur c'hoari tri c'hamp an hini eo.\nMet ma vijen e lec'h an den-se ne vefen ket chalet. Kavout a ra din ne oa ket ar paotr hag ar merc'hed yaouank 'm eus gwelet e soñj da vont da Borzh Sant Goustan da evañ ur banne :-). Mar bijent ez erbedfen dezho mont d'an ostaleri e-kichen ar pont ma 'z eus tu da evañ bier breton enni.\n29/04/2006 dans istoriouigoù tavarn ... pe ar seurt-se | Lien permanent | Commentaires (0)\nSo quick bright things come to confusion (Shakespeare, Hunvre un nozvezh e-kreiz an hañv)\nKen buan all e teu berzh da vezañ berzh-diverzh ? ( pe berzh da vezañ bec'h ?)\n26/04/2006 | Lien permanent | Commentaires (0)\nDre Santez Anna Gwened\nDegouezhet e Santez Anna , goude bezañ treuzet Pluergat. Pluergat, ur vourc'h teir iliz ennañ. Ker e dlefe bezañ kempenn kement-se.\nE Santez Anna, pa vezan o tremen e-biou ar skolaj-lise e soñjan e Yann-Ber Galloc'h en deus uzet e vragoù war e skinier. YBG, c'hwi a oar, ar paotr " zo ganet e kreiz ar mor" an hini eo. Ur c'hloerdi bihan e oa eus ar skolaj-se d'ar c'houlz-se.\nKempennet a-nevez talbennoù an dornad letioù e-tal an iliz. Brudet ar restaorañtoù amañ. Emañ ur c'harr-boutin o c'hoari a-dreuz ar straed. Diaes dezhañ mont tre e porzh ul leti. Eus Bro-C'hall e teu. Kalzig a dud e kêr. Berzh a ra ar pirc'hirinajoù war a seblant. Bep sizhun ez eus unan a-hervez. D'an dibenn-sizhun a zeu e vo Pardon ar Vrezhonegerien ... hag adpardon.\nE dibenn ar straed a hed an iliz-rouanez emañ leanndi Merc'hed ar Spered Santel, seurezed anezho. Div eus ma moereb, Doue d'o fardono, a oa seurezed an urzh-se, he zi-mamm e Sant-Brieg. Deuet e oant en ti-mañ da dremen o retred. Amañ e oa marvet an eil, goude bezañ bet 50 bloavezh er Stadoù Unanet. Egile n'en em gleve ket ar gernevadez a oa anezhi gant he c'henc'hoarezed eus Bro Gwened. Setu hi aet da Sant-Brieg.\nWar nor an Iliz ar frasenn brudet he dije lavaret Santez-Anna : "me zo Anna, mamm Mari". Adlavaret e oa bet gant Yann-Baol II e-kreiz e weladenn amañ. Roet ar posioù-se da YB gant YB all :Yannig Baron, kasour Div Yezh anezhañ. Ha me o lenn hiziv er gazetenn, emañ Yannig o paouez kregiñ un harz-debriñ nevez da c'houlenn stroñs e vo graet da vat war dro Brezhoneg gant pennoù bras deskadurezh katolik Breizh. E 6vet harz-debriñ eo. Pezh am laka diaesik.\nLaouenn on bet o welet banniel nevez Santez Anna e brezhoneg ouzh moger an Iliz. An testamant nevez e brezhoneg 'm eus gwelet er stal-levrioù. Ha levr an oferenn. Met ker-ruz int : 50€ ha 40€ ! Ha skrivet e skolveuriek. Job an Irien zo tremenet dre ase !\n25/04/2006 | Lien permanent | Commentaires (0)\nsioulder ar beure\nNav eur diouzh ar beure. Mousker e vez graet eus ar garreg-se e-kreiz ar mor. Chomet a-sav karr ar paotr-se war vord an hent. Eus Liger-Atlantel eo. Ur brederiadenn a-raok emgaviou labour emichans. Mont a ran kuit buan. Keuz 'm eus da drouz ma c'harr-me.\n20/04/2006 | Lien permanent | Commentaires (0)\nSelaouet un dael diwar-benn bec'h France-Soir ganin. Gouezet mat e vez, ne lenn ket kalz ar Frañsizien o c'hazetennoù. Dreist-holl ar re yaouank en tu-all da 30 vloaz - en tu-all e-keñver ar senior ez eus ac'hanon evel just :-). Ne lenn ar re-se kazetenn ebet a-hervez. Disheñvel-krenn Frañs diouzh Breizh-Veur ha Bro-Alamagn. Eno ez eus kazetennoù skignet stank. E London e vez gwelet krennarded, kazetenn ganto en treñ-buzhug. Er broioù-se ez eus kazetennoù galloudus awalc'h hag a stumm meno an dud, eme unan eus an daelerien.\nSetu-me kaset da glask gouzout penaoz e vez stummet menoioù an dud e Frañs hag e lec'h all ? ... Ha penaoz e vez stummet ma menoioù-me ? :-)\nDisheñvel Bro-C'hall diouzh Breizh-Izel ivez. Amañ e vez lennet gozik kement hag e broioù an hanternoz. Setu lakaet Bretoned zo da selaou un dael, hep gouzout dezho n'eo ket a-reizh, en e bezh, evito. Estroc'h eget ar gouarnamant a vag ar c'hreizennañ.\n18/04/2006 | Lien permanent | Commentaires (0)\nAn Dreinded. Bremañ eo a zegouezh regatoù SPI Ouest-France. Bet e kêr da glask kaout ma c'hafe-bara-kornek-beure. Tud hanter zihunet, gwisket o dilhad-mor ganto, a ya war-zu an aod. Sparlet lod eus al lec'hioù parkañ. Deiz ar marc'had eo ivez, setu dalc'het plasenn ar marc'hallec'h gant ar stalioù. Leun-chouk an tachennoù-parkañ all. Setu ez an betek Kêr Karnak, e-kichen iliz Sant Korneli. Gwenn ha glaz an ostaleri-leti evel ma 'z eus kement anezho hiziv an deiz.\nEn ur zistreiñ d'ar gêr e hedan Stêr Krac'h. Emañ steudad ar bigi, heol en o gouel, o vont davet lec'h al loc'h.\nHeol en o gouel ? Bon ! Dec'h e oa bet skrivet se ganin. Hiziv er beure e rae glav a-bil ("a-rehin" a lavar ar Wenediz a-hervez) ha kalm-chok, teñval-sac'h an oabl paz emaon oc'h hedañ ar stêr. Jilgammat a ra ar bigi davet linenn al loc'h adarre. Met deuet int da vezañ bigi dre dan.\nHa warc'hoazh e c'hoarie koach-koukoug an heol (*)\n(*) Aotreet an doare tremenet amañ gant PJ Helias :-)\nO Kared rin abaoe deh\nAbaoe kenta deiz ar bed\nWarhoaz ken stard em-eus ho karet\nMa kollan alan hirio c'hoaz.\n15/04/2006 | Lien permanent | Commentaires (0)\nDec'h oa bet diskoachet programm ar FIL 2006 (Emvod ar Gelted en Oriant). Aostralia a zo ostiz a enor hevlene. Setu dalc'het ar gaozeadenn-ginnig e kannadi ar vro-se e Pariz. Digoret an abadenn gant ar strollad “brothers” a gevred ar c'hilt, ar biniou braz hag an didgeridoo.\nWar-lec'h prezegennoù kannadez Aostralia hag hini an ao. Pichard, e teu ur paotr hag a zo e karg aozañ un diskouezadeg diwar-benn arz an henvroidi (aborigènes). Bev c'hoazh eo an arz-se ha brudet. Sellet e giz-se outañ gant gouarnamant Aostralia. Pezh zo disheñvel diouzh doare mirdi an "arzoù-kentañ" a vo e Pariz hervez ar paotr. Eno e vo marv an traoù, war a gomprenan. Bet bannet war ar skramm meur a skeudenn a blije din. En hall emañ un diskouezadegig. E gwerzh emañ an oberennoù. War-dro 400 euro bep a daolenn. Un nebeud a villiadoù euro ar c'habelloù hag al luskoù, ar re-mañ traoù-aer skañv ha bresk e pluñv ha koad.\nErru er gêr e lakaan Google da vont en dro gant an danvez. Kavet lec'hiennoù marc'hadourien arz a vil vern hag ivez hini Oneworld, homañ kelaouenn hag a ra war dro an endro dre stourm evit mirout liester ar sevenadurioù.\n13/04/2006 | Lien permanent | Commentaires (0)\nE bep seurt micher ez eus Bretoned\nsavet jeu etre ar gerioù\nAr gerioù-mañ : gwevnded (flexibilité), diogel (sécurité), diasur (précarité), implij, mab-den, dav d'an den lakaat evezh d'e zoare da c'hoari ganto.\nHervez an aotrou Jacques Voisin eus ar CFTC eo ret lakaat diogel ha gwevnded en urzh a-feson : diogel a-raok gwevnded.\nAn aotrou Chérèque en doa lavaret e Le Monde dec'h : "Diogeliñ kreñvoc'h an den en ur marc'had labour gwevnoc'h : eno emañ an dalc'h "\nKlevet e vez ivez : diogeliñ an implijad ha neket an implij.\nKavout a ra din ne fell ket d'an aotrou Le Duigou, niverenn 2 ar CGT, klevet eus gwevnded an implij. Ma 'm eus komprenet mat anezhañ diantav.\n" Daoust hag-eñ eo prest ar sindikadoù da anzav eo ar gwevnded ret evit krouiñ implij " eme an aotrou Villepin. "Atahinerezh eo" zo bet respontet gant an itron Biaggi, niv. 2 FO anezhi. Setu, war linenn ar CGT emañ FO evit doare.\nHa me o soñjal er pezh a lavar Edgar Morin diwar-benn al luzierezh (*) : un dae hag a c'houlenn ouzh an den da sellet, war un dro, ouzh daou zoare a seblant lavar-dislavar en un dra nemeti. Ur ger pouezus all : seblant.\n07/04/2006 dans cheñchamant a deu er bed | Lien permanent | Commentaires (0)


Llanllŷr-yn-Rhos - Wikipedia\nLlanllŷr-yn-Rhos, pe Llanllŷr hepmuiken (Llanyre e saozneg), zo ur gêriadenn hag ur gumuniezh eus Kembre, e kreiz Powys. Emañ er c'hornôg da gêr Llandrindod.\nOuzhpenn kêriadenn Llanllŷr-yn-Rhos, emañ ivez er gumuniezh kêriadennoù Pontnewydd ar Wy ha Llanfihangel Helygen. Er c'hornad emañ aspadennoù Kastell Collen, ur c'hreñvlec'h roman savet eno da reiñ bod da soudarded roman, war douaroù an Ordovices. E 2001 e oa 1 061 a annezidi er gumuniezh.\nAdtapet diwar « https://br.wikipedia.org/w/index.php?title=Llanllŷr-yn-Rhos&oldid=1672119 »\nKemmoù diwezhañ degaset d'ar bajenn-mañ d'an 23 Du 2015, da 20:38.


Forum terminologique - Ofis Publik ar Brezhoneg\nartificialisation des sols D'an 12/10/2021\nObererezh treuzfurmiñ douaroù naturel, parkeier pe koadoù, dre an terkañ (sevel savadurioù, hentoù), e douaroù dizintrus, didreuzus.\nartifisieladur an douaroù 9 vot 42 %\ndinaturiñ an douar 1 vot 4 %\ndinaturiñ an douaroù 9 vot 42 %\nfreuzadur an douaroù 2 vot 9 %\n6Diwar-benn ar sontadeg\n4Diwar-benn ar c'hinnigoù\nBenoni d'an 14/10/21 e 11h27\nAr rak-ger "di" a dalv "kontrol da" pe "disheñvel diouzh". "Dinatur" a dalv 1: "dinaturel" ha 2: "dinaturet". Gall' a reer ober digudenn g'ar gerioù "dinaturiñ" ('artificialiser'/'artificialisation') hag "adnaturiñ" ('renaturiser'/'renaturalisation').\nDenez d'an 13/10/21 e 20h43\nDinatriñ ha freuzadur ne c'hellont ket bout degemeret, n'o deus ket ar memes ster, daoust ma chell un douar artifisieliset bout dinaturet ha freuzet..\nBernez d'an 12/10/21 e 23h52\nMat e vefe c'hoazh displegañ petra eo "ARTIFICIALISATION des sols" ....sur eo, ha n'eo marteze, ne vo sklaer evit toud an dud. Ha hervezon, an diskoulmoù all a zo re dost d’ ar galleg, ur sort gallekadur ! Hag ouzhpenn freuzadur a zo sklaeroc'h (geriadur Favereau : démolissage...) Pezh zo gwir da vad.\nBenoni d'an 12/10/21 e 11h08\nArabat krediñ o dez ar gerioù an heñvelep ster(ioù) 'dres en holl yezhoù dre ret ! Gouest eo ar brezhoneg da implijout ur ger evel "dinaturiñ" da skouer gant sterioù fetis pe difetis disheñvel diouzh ar galleg.\nBenoni d'an 12/10/21 e 10h49\nSter un ober 'zo g'ar ger "artificialisation" ar pezh vez troet alies-mat e brezhoneg g'un anv-verb. Perak krouiñ ur ger diaes a-walc'h da gompren diwar ar galleg pa c'haller implijout ur ger brezhonek simpl, aes da gompren hag a dalv 'dres ar pezh 'faot deomp lâret ?\npaol d'an 12/10/21 e 10h32\nDin-me dinaturiñ a chom "dénaturer" ha n'eo ket ur freuzadur hepken dre ma saver a bep seurt terkadurioù. Klask a raer evel-se un efed pozitivel evit an den, a c'hell dont da vezañ noazus evit an natur hag an den da heul diouzh an degouezh. Ar simplañ a gavan eo artifisieladur (artifiç er c'hatolicon gant ar ster "art architectural")


Jean-Marc Ayrault a zo ur politikour gall bet ganet d'ar 25 Genver 1950 e Maulévrier (Maine-et-Loire). Maer Sant-Ervlan ha goude maer Naoned e oa, 20vet kentañ ministr ar Vvet Republik c'hall eo bet etre ar 15 a viz Mae 2012 hag ar 1añ a viz Ebrel 2014.\nJean-Marc Ayrault e Naoned e 2012.\nMab Joseph Ayrault (1921-2010),\nE skol-brevez Maulévrier eo bet a-raok mont da lise Colbert Cholet. E skol-veur al Lizhiri e Naoned eo bet da c'houde ha tapet en deus un aotreegezh war an alamaneg. Bet tremenet ar C'hAPES gantañ en deus kelennet en ul lise e Reudied a-raok en em gavout e Sant-Ervlan.\nJean-Marc Ayrault ha François Hollande\nEzel eo eus ar strollad sokialour gall abaoe 1971. Kannad eus al Liger-Atlantel eo abaoe 1986, hag e penn bodad kannaded ar Strollad Sokialour gall er Vodadenn Vroadel abaoe 1997.\nAnvet e oa bet da vaer Sant-Ervlan e 1977 hag etre 1989 ha 2012 e oa maer Naoned.\nBet eo anvet da Gentañ Ministr gant François Hollande d'ar 15 a viz Mae 2012, hag aet kuit eus e garg d'ar 1añ a viz Ebrel 2014.\nA-enep-krenn eo ouzh distro al Liger-Atlantel da Vreizh.\nGouarnamant Jean-Marc Ayrault\nM. Jean-Marc Ayrault war lec'hienn Bodadeg vroadel Frañs\nBlog Jean-Marc Ayrault\nAdtapet diwar « https://br.wikipedia.org/w/index.php?title=Jean-Marc_Ayrault&oldid=1861385 »


Pajenn:Guillouzic - Bue Zant Ervoan, 1894.djvu/100 - Wikimammenn\nPajenn:Guillouzic - Bue Zant Ervoan, 1894.djvu/100\nze, war he dreid diarc’hen, beteg ar c’hrec’h e man war-n-han Itron Varia Lamball. Goude ec’h eaz da Raon, hag a dougaz adare diarc’hen relego Zant Ervoan d’an iliz vraz ha da abaty zant Jord ha zant Melani, ha tri de dustu a vije gret gant-he ar prosision endro da gear Raon ; hag an dud a lare o welet ar roue o tremen diarc’hen gant kement a devosion, penoz hen ive a vije eur zant vel Zant Ervoan.\nChetu Zant Ervoan eta enoret en Breiz gant an oll, bian ha braz. Gwelet ec’h euz penoz Roue Breiz he-unan, Charles de Blois, a nevoa eun devosion vraz d’ean ; gant-han oa et mantel ar\nAdtapet diwar « https://br.wikisource.org/w/index.php?title=Pajenn:Guillouzic_-_Bue_Zant_Ervoan,_1894.djvu/100&oldid=127362 »\nKemmoù diwezhañ degaset d'ar bajenn-mañ d'an 9 Eos 2018, da 13:46.


dont korf da unan bennak - Wikeriadur\nSaver diwar ar verb dont, an anv-kadarn korf, an araogenn da hag unan bennak\ndont korf da unan bennak /Distagadur ?/\nDeskiñ a rejont c'hwennat, direstañ hag eostañ foenn, dastum ha savodennañ ed ha diwezhatoc'h, pa voe deuet muioc'h a gorf dezho, mediñ da heul ar re vras. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 20.)\nA-barzh lakaat ur bugel da sragañ d'ober un dra bennak e tle, da vihanañ, bezañ deuet un tammig skiant hag un tammig korf dezhañ. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 24.)\nDre ma teue korf da Yeunig ar Gow e stage da labourat evel e c'hoarezed. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 31.)\nHogen ne ouie ket an tu outo, dreist-holl ouzh he merc'h Chañ-Mariou ha, rak-se, pa voe deut he skiant hag un tamm korf da houmañ, ne chomas ket pell-bras ganti d'ober paotr rous. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 40.)\ngrandir (fr) , pousser (fr) , se développer (fr)\nAdtapet diwar « https://br.wiktionary.org/w/index.php?title=dont_korf_da_unan_bennak&oldid=127254 »\nKemmoù diwezhañ degaset d'ar bajenn-mañ d'an 19 Du 2012, da 08:45.


Pajenn:Le Gonidec - Bibl Santel pe Levr ar Skritur Sakr, eil levr.djvu/58 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/58\n16. Té a zunô léaz ar brôadou, ha gan̄t bronnou ar rouéed é vézi maget ; ha té a wézô pénaoz eo mé ann Aotrou a zieûb ac’hanod, ha kré Jakob a zasprén ac’hanod.\n17. É léac’h arem é tigasinn aour, hag é léac’h houarn é tigasinn arc’han̄t ; hag é léac’h koad, arem, hag é léac’h mein, houarn ; lakaad a rinn ar péoc’h da réna war-n-od, hag ar reizded da vléña ac’hanod.\n18. Na vézô mui klévet a fallagriez enn da zouar, nag ann disman̄tr, nag ar mâc’h enn da harzou ; ann dieûb a vézô enn-drô d’as muriou, hag ar veûleûdi é-tâl da bersier.\n19. N’az pézô mui ann héol évid da c’houlaoui a-héd ann deiz, na goulou al loar évid da skléraat ; hôgen ann Aotrou a vézô d’id da c’houlou peûr-baduz ; ha da Zoué a vézô da c’hloar.\n20. Da héol na guzô mui, ha da loar na zigreskô mui ; râg ann Aotrou a vézô d’id da c’houlou peûr-baduz, ha deisiou da c’hlac’har a vézô éat ébiou.\n21. Da bobl a vézô tûd reiz holl ; bez’ hô dévézô ann douar da-viken, hi zô ar wenn péhini em euz plan̄tet, labour va daouarn évit va meûli.\n22. Ann distéra a zeûi da vîl, hag ar bihana da eur vrôad ar gréva : mé ann Aotrou a rai kémén̄t-sé enn-eunn-taol enn hé amzer.\nPrézégérez ann Aviel.\n1. Spéred ann Aotrou a zô war-n-oun ; dré-zé en deûz va éôliet ann Aotrou ; va c’haset en deûz évit prézégi ann aviel d’ar ré gûn̄, évit iac’haad ar ré a zô man̄tret hô c’haloun, ha diougani hô diéréadur d’ar sklaved, hag ann dieûb d’ar ré a zô er bac’hiou.\n2. Évid diougani bloavez trugarézuz ann Aotrou ha deiz ven̄jan̄s hon Doué ; évid dic’hlac’hari ar ré a lén̄v :\n3. Évit prédéria ar ré eûz a Zion péré a wél ; ha rei d’ézhô eur gurunen é léac’h ludu, éôl lévénez é léac’h glac’har, eur wisk a veûleûdi é léac’h eur spéred a an̄ken ; hag é vézô galvet enn-hi tûd galloudek er reizded, plan̄tennou ann Aotrou, évid hé veûli.\n4. Hag hî a leûnio a ziez al lec’hiou a oa didûd pell a ioa, hag a assavô ann dizériou kôz ; névézi a rain̄t ar c’hériou dilézet ha gwastet a bell amzer.\n5. Ann diavésidi a zavô hag a vésô hô tropellou ; ha bugalé ann diavésidi a vézô da arérien ha da winiérien d’é-hoc’h.\n6. Hôgen c’houi a vézô galvet béléien ann Aotrou ; servichérien hon Doué é viot hanvet ; gan̄t madou ar brôadou é viot maget, hag hô meûrded a vézô da c’hloar d’é-hoc’h.\n7. É léac’h ar véz daou-blég hô lékéa da rusia, hî a veûlô hô lôd ; râk-sé é piaouin̄t enn hô douar eur gôbr daou-blég, hag hî hô dévézô eul lévénez peûr-baduz ;\n8. Râk mé eo ann Aotrou péhini a gâr ar reizded, hag a gasa ar skrâb er sakrifis ; er wirionez é likiinn hô ôbériou, hag eur gévrédigez peûr-baduz a rinn gan̄t-hô.\n9. Hô gwenn a vézô anavézet é-mesk ar brôadou, hag hô c’hreskou é-touez ar boblou : ar ré holl péré hô gwélô, hô anavézô évit béza ar wenn a zô bét benniget gan̄d ann Aotrou.\n10. Gan̄d eul lévénez vrâz en em laouénainn enn Aotrou, ha va éné a dridô em Doué : râk va gwisket en deuz gan̄t gwiskou ar zilvidigez, va gôlôet en deûz gan̄t man̄tel ar reizded, ével eur pried kin̄klet gan̄d eur gurunen, hag ével eur brîed kaéréet gan̄d hé bragéérézou.\n11. Râg ével ma laka ann douar hé hâd da zével, hag ével ma laka eul liors hé hâd da hégina, ével-sé ann Aotrou Doué a lakai da hégina hé reizded, hag hé veûleûdi dirâg ann holl vrôadou.\nGloar Jéruzalem. Péoc’h Israel.\n1. Na davinn két enn abek da Zion,\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/58&oldid=156906 »\nKemmoù diwezhañ degaset d'ar bajenn-mañ d'an 20 Meu 2020, da 16:29.


France Bevk - Wikipedia\nFrance Bevk (17 Gwengolo 1890 e Zakojca - 17 Gwengolo 1970 e Ljubljana) a oa ur skrivagner eus Slovenia.\nGanet e voe en ur geriadenn vihan eus kontelezh Gorizia a oa da neuze ul lodenn eus Impalaeriezh Aostria-Hungaria. Mont a reas da gelenner. Goude ar Brezel-bed Kentañ e labouras evit kazetennoù hag en em staliañ a reas e Gorizia a oa hiviziken en Italia. Abalamour d'e obererezh politikel ha sevenadurel e rankas kuitaat Italia e 1935 ha mont da chom da Ljubljana, e Rouantelezh Yougoslavia. Eno e tarempredas skrivagnerien hag arzourien all. Abaoe e yaouankiz e skrive barzhonegoù. Er bloavezhioù 1930 e tapas brud gant e romantoù a daolenne stourm ar slovenegerien en Italia, a-enep renad faskour Mussolini. E romant anavezetañ eo Kaplan Martin Čedermac (1938), ma kont buhez ur beleg katolik eus minorelezh slovenek Italia.\nPa voe aloubet Yougoslavia e miz Ebrel 1941 e voe rannet Slovenia etre ar Reich alaman hag Italia faskour. Toullbac'het e voe France Bevk gant an alouberien italian. E 1943 e tec'has diouzh ar prizon ha mont a reas da stourm asambles gant ar Bartizaned sloven. E dibenn an Eil Brezel-bed en em stalias e Trieste met buan a-walc'h e tistroas da Ljubljana. Dont a reas da vezañ unan eus izili Akademiezh Sloven ar Skiantoù hag an Arzoù. Div wech e tapas ar Priz Prešeren gant e levrioù, e 1949 hag e 1954. E dibenn e vuhez e savas levrioù evit ar vugale. Ur skrivagner puilh e oberennoù e voe, pa pa skrivas ouzhpenn 100 levr.\nAdtapet diwar « https://br.wikipedia.org/w/index.php?title=France_Bevk&oldid=1814636 »\nKemmoù diwezhañ degaset d'ar bajenn-mañ d'an 12 Kzu 2018, da 11:42.


Ne oamp ket o c’hortoz un dispac’h a-berzh danevell Brucy. E gwirionez e kinnig da gentañ da Frañs3 chom ur chadenn vroadel.\nKinnig a ra ivez arnodoù war ur ganol distag en un doare isispisal e lec’h ma vez ur yezh rannvro. N’eus ket anv da vont war hent Via Stella e Korsika a goust ker.\nAr Vretoned a gendalc’ho da labourat evit kas o raktresoù war-raok hep disoñjal reiñ da soñj dleadoù ar servij publik paeet gant an holl e-keñver liested ar yezhoù ha sevenadurioù.\nLenn an danevell araok ur studiadenn donoc’h.\nLire la suite : DANEVELL BRUCY ZO BET EMBANNET - LE RAPPORT DE LA MISSION BRUCY A ÉTÉ PUBLIÉ\nLE SAMEDI 14 JUIN, GRANDE MOBILISATION DES BONNETS ROUGES


Istor Breiz, 1893/Rann 12 - Wikimammenn\nIstor Breiz, 1893/Rann 12\nJ.-A. Lefournier, 1893 (p. 217-233)\n◄ Alan Kerne ; ar brezel santel ; an dugez Konstansa (unekvet kanvet). Histor an duk Arthur pe Arzur ; sant Youen pe Ervoan (trizekvet kanvet). Brezel e Breiz epad 24 bloaz, etre Bleiz ha Montfort ; Guesklin (pevarzekvet kanvet). ►\nNe deuz ket e Breiz. ne deuz ket eunan,\nNe deuz ket eur sant evel sant Ervoan !\nCetu e m’oun o vont da lavarout deoc’h c’hoaz istor eur minor maleürus karet dreist oll e Breiz. Maro oa he dad araok na oa ganet. Ar roue Bro-Saoz oa leun a gassoni evit he vab bihan araok zoken ma oa deuet er bed. Petra raio ar paour-kez mam evit dioual he bugel ? Ar Vreiz a blege dirag ar Saozon. An Aotrou Doue na zilezaz nag ar vro nag ar minor. Pegement a bedennou ne oa ket gret e peb iliz dirag peb aoter, nag a c’houlou koar allumet evintan dirag an oll zent euz ar baradoz ! Ar Vretoned a lavare : Mar ro Doue deomp eur paotr, hanvet a vezo Arzur, evel ar roue braz ; ha dont a raio marteze evel-t-han da drec’hi ar Saozon ! Ar roue a Vro-Saoz a felle dezan e vije roet d’an dug bihan he hano, ma vije galvet Herri. En despet d’he oll c’hallout, na hellaz ket gounit an dra-ze ; rak d’ar zul Fask vintin, an tregont a viz ebreul 1187, ganet oe eur mabik e Breiz, ha galvet oe Arzur. Nag a laouenedigez ne oe ket neuze beteg en diveza kerriou euz ar Vreiz pa zone ar c’hleier e peb iliz ! Kaer e peffe, eme an dud divar ar meaz, hon paotr-ni a zeuio a ben euz ar Saozon. Ne hellaz, siouaz ! beza koz avoalc’h evit hen ober. Koulskoude euz ar pez a reaz en he oad tener, a heller lavarout ne oa ket en em dromplet ar Vretonet pa hedent traou kaer euz ho dug Arzur.\nAr roue milliget Bro-Saoz a varvaz, hag he vab Richard Kaloun-Leon a lezaz Breiz e peoc’h, epad ma oa oc’h ober brezel en Douar-Santel. Konstansa, mam Arzur, a reaz kelen he mab gant Guehenok, eskop Guenet. Richard, deuet en dro en he rouantelez, a zeuaz evel he dad d’ober brezel d’ar Vretonet, ha da lemel he vam digant an dug bihan. « Na gemerit ket sourci ac’hanoun-me, a skrive hi d’ar Vretonet, mæz mirit mad an dug ; outan e ma ar muia kassoni. Rag ar roue Bro-Saoz a lavar a vo he unan dug a Vreiz. » Arthur oe neuze kasset gant ar Vretoned da gastel Brest, evit he zivoal a enep he yountr, e 1197.\nAn duchentilet euz ar Vreiz a glaske an tu da gaout en dro mam an dug bihan. Anna a Vitre, merc’h unan euz ar re genta, en em ginnigaz evit choum er prizoun e lec’h an dugez, houman a hellaz neuze dont en dro d’he mab. Enor d’ar plac’h iaouank-ze !\nAr Saozon na oant ket atao ar re grea, en despet d’an drouk a reent neuze e Breiz ; arabat kridi kement-ze. Eun devez Richard Kaloun-Leon, ar muia brudet euz he amzer er brezel, oe pilet divar he varc’h gant Alan Dinan, Breton kalounek, a henche ar Vretonet mad, en eun amzer ken trist, rag kreoc’h a oant eget ho malheur.\nRichard na oa ket eun den fall, eur galoun vad en doa. Guelout a reaz he niz Arzur, hag oc’h he gaout eur paotr ker chentil, e teuaz d’he garout. Evel-ze pa varvaz, na vankaz ket da lakaat dre skrid e oa rouantelez Bro-Saoz d’an dug Arzur, raz heman oa mab d’he vreur. An hini falla euz ar voen-ze oa Iann, breur iaouanka Richard, lezhanvet Ian-heb-Madou, abalamour n’en doa rouantelez ebet da gaout. Na c’houlennaz ket kaout an hano-ze. Ne vo ket diez, emezan, mirout ar rouantelez enep eur bugel. Heman ne vo ket guelloc’h louarn evidoun-me. Ar Saozon na vint ket kountant da gaout evit roue eun dug a Vreiz : dont a rin a ben anezan. Euz an tu all, ar roue a Frans, Filip, a lavare ivez : Dont a rin a ben avoalc’h euz eur paotr iaouank evel heman ; dimizi a rin anezan d’am merc’h, ha neuze a rin euz ar Vreiz ar pez a garin. Koulskoude Arzur, tenzor ar Vretoned, na golle ket kouraich : dont a reaz a ben da blijout d’ar roue a Frans, heb he leuskel da gemer tu ebet e Breiz, ha kundui a ree ker mad ar brezel ma oa tost da c’hounit var he yountr Iann. Heman, o velout na helle ket gouniz dre ar brezel, a fellaz en em gemer en eun doare all. Galvout a reaz Guillou Desroches, lavarout a reaz dezan : Ne ket brao guelout brezel etre ar yountr hag an niz ; ma na vije ket Arzur aliet fall, dont a rafe d’ober ar peoc’h ganin. Keit a ma vo etouez ar Francisien neuz ket a voyen d’en em glevout gantan. Red eo did, evit he vad he unan, hen digass din neuz fors penaoz. Neuze ar brezel a vo aichuet, ha na c’houlennan nemet mad dezan.\nDesroches, pe sod, pe traitour, a gavaz an tu da baka an dug iaouank epad he gousk, hag er c’hass a reaz d’he yountr. Aichuet oa neuze evit ar minor. Lakeet oe er prizoun en eun tour huel, var bord ar mor, e Rouen. Eno oe klasket he laza a ben diveich ; en em zifen a reaz he unan enep ar vourrevien gant eur bank ebken en he zorn. Arzur oa eur paotr ker koant, ker mad, ker karantezuz, ma lakaaz d’he garout he voard, ar falla den en doa kavet Iann evit divoal he niz. Heman oa carget d’hen renta dall. Morse an den-man, ker fall ma oa, na hellaz kemer varnezan he unan, evit ober kement-ze. Iann hebken a choumaz kriz he galoun ; rak be en doa eur rouantelez da gaout dre varo he niz.\nNag a dorfejou na ra ket ober d’an den ar c’hoant da c’hounit madou ? Dre zorn he yountr he unan oa lazet Arzur ! Ia, gouelit, Bretoned, a glev an dra-man ; neuz ket kals a draou hag a dall muioc’h ho taelou. Arzur oa dihunet e kreiz he gousk, ret oa dezan disken beteg treit an tour, ha pignat er vag, e lec’h ma hellaz guelet dre sklerijen al loar daou zen ; n’hen doa ket bet amzer da anaout he yountr, pa oa skoet e poull he galoun, gant eun taol kleze. Evel-ze e aichuaz he vuhez maleüruz, hag e oa neuze distrujet ar voen euz an duget a Vreiz. 1203. Eur iouaden a venjans a n’em skignaz en oll vro. Na choumaz gant ar muntrer nemet rouantelez Bro-Saoz ; ar Vreiz oe miret outan. Alix, c’hoar Arzur, a oe dugez a Vreiz. Ar Vretonet o doa c’hoant e zimejfe da Herri Penthievr, euz voen Gurvand, eun den euz ar vro. Siouaz, Alix, o timizi gant Per a Dreux, a veskaz ar goad breton gant ar goad gallek. Ar Gall-ze en doa neubeut a zoujans evit an eskibien hag ar veleyen, ha ken divouiziek a oa euz lezennou ha giziou ar vro, ma zeuaz kals a Vretoned d’ober ar brezel dezan, evel Rohan hag he vreudeur Herve, Konan, ha Soliman Leon, Soudan ar Faou hag Herve ar Pont.\nKonan Leon, a leverer, oa eun den ker kre ma torre pen eun den gant he zorn serret hag a laze eur marc’h en or skei var he ben.\nGoude kement a valheuriou, oa poent kaout bloaveziou a beoc’h. Epad hanter kant vloaz, ma vevaz an dug Iann-ar-Rouz, na oe trouz ebet e Breiz. Ar peoc’h-ze a badaz pevar bloaz hag hanter kant goude he varo. En amzer an dug Iann-an-Daou, Arzur ha Jann-ar-Mad, an dudchentilet hebken a ie d’ar brezel ; an dud divar ar meaz a joume da arat ha da balarat an douar, ha peb hini a c’houneze ez avoalc’h he vara. Pa oe brezel er vro ar parkeier oa dilezet, an eost goastet, ha goude-ze dont a ree eur gernez bennag er vro.\nTri euz an duget a Vreiz, Per, Iann I, hag he vab Iann II, a ieaz d’an Douar-Santel e pelec’h sant Louis, roue a Frans, hag eun neubeut mad a duchentil breton, a gombate enep an Turket. Daoust d’ar peoc’h oa etre rouanteleziou an Europa, epad ma oa ar rouaned en Douar-Santel, martolodet gallek a zeuaz da lakaat an tan e Leon, e kichen Brest, ha goude ar re-ze, martolodet Saozon a zeuaz da voasta Lou-Maze. 1289.\nIann-an-Daou, dug a Vreiz, oa eet d’ar ger a Lyon, e Frans, evit guelout hon Tad Santel ar Pab, en em gave neuze er ger-ze. Digouez a reaz en amzer ma oa hanvet eur Pab nevez varlec’h an hini maro diveza. Ar Pab, o tont e meaz euz an iliz-veur, a bignaz var eur marc’h hag ar roue a Frans hag an dug a Vreiz a gemere he vrid an eil goude egile, evit ober enor d’ar Pab. Pa oant deuet e kichen eur c’hoz voger karget a dud o sellet, ar voger a zifreuzaz, hag o koueza var an dug a Vreiz a zraillaz he gorf. Mervel a reaz pevar devez goude. Ar roue a Frans oe skoet e tu ar pen, hag eur mean a vlonsaz gar hon Tad Santel ar Pab.\nEn amzer an dug Iann-ar-Rouz, e oe ganet e maner Kervarzin, e bro Landreger, eur bugel, bet eur sant braz, sant Youen eo, patron an advocadet. He dad oa Helouri Kervarzin, hag he vam a oa Kenkiz. Hi a lavaro aliez d’he mab : Ret e did beza sant ; hag hen a lavare dezi : Sant a glaskan beza. Hag, evit guir, bugel evel ma oa, ober a ree peb tra evit gloar Doue. Pa zeuaz en oad en em rentaz bælek ; ha neuz bet den mignon d’ar beorien evel sant Youen. Ho divoal a ree enep ar re disleal ; evel-ze oe hanvet Advokat an dud paour. Eun devez ma en doa roet d’ar beorien an oll draou en doa, a zeuaz eur paourkez da c’houll digantan an aluzen ; sant Youen a dennaz he gapot divar he ben hag hen roaz dezan.\nDeoc’h-tu pa vije gret an eost, guerza a ree he id, hag ober a ree an arc’hant d’an dud paour. Unan euz he barossianis a lavaraz dezan : Perag na rit ket evel-doun-me ? na verzan va id nemet da ben ar bloaz, hag e c’hounezan pemp guech muioc’h evit na reet. — Me, a lavaraz sant Youen, a c’houniz kant guech muioc’h pa roan anezan d’ar beorien.\nEur veich ma oa o prezek e Locronan-Kerne, an aotrou Koatpont a ieaz e meaz euz an iliz pa bigne ar sant er gador. Sant Youen oc’h he velout a lavaraz a vouez huel : « Ma vije aman trompil an diaoul (ar biniou) ha teir pe pedir plac’h iaouank da zansal, e vije choumet hennes aman ; mont a ra kuit pa ve komzet euz a Zoue. Kastiet a vo er vuhez-man. » Hag evit guir an aotrou-ze oa sæziet en he gorf, ha ne gavaz ar iec’het nemet pa oe digasset var bez ar sant, goude he varo. Kals a vurzudou zo bet gret var bez sant Youen pe Ervoan, galvet gant ar Vretonet ar Bælek santel da Zoue.\nNez euz ket e Breiz, nez euz ket eunan\nNez euz ket eur zant evel sant Ervoan.\nEnoromp ha pedomp atao ar zent en hon ezomou.\nAdtapet diwar « https://br.wikisource.org/w/index.php?title=Istor_Breiz,_1893/Rann_12&oldid=168625 »


Ar Guadiana, e-kichen Serpa en Alentejo\nAr Guadiana (e spagnoleg hag e portugaleg) zo ur stêr a red e kreisteiz Spagn hag e Portugal hag a ra an harzoù etre an div vro-se, etre Extremadura hag Andalouzia en un tu hag Alentejo hag Algarve en tu all, betek en em deurel er Meurvor Atlantel. 742 km eo he hed.\nGant ar Romaned e oa anvet Flumen Anas, stêr an houidi. Pa voe aloubet ar vro gant muzulmaned deuet eus Norzhafrika e voe arabekaet an anv ha graet e voe anezhi Wadi Ana (diwar ar ger "wadi" a dalvez kement ha "stêr" en arabeg) ; goude-se e tremenas an anv e portugaleg hag e spagnoleg evel "Oadiana" hag e emdroas goude betek reiñ "Guadiana" e spagnoleg, evel en anvioù meur a stêr all e kreisteiz Spagn gant an elfenn guad en o deroù.\nEieniñ a ra ar Guadiana e Villarrubia de los Ojos, e proviñs Ciudad Real, en ul lec'h anvet Ojos del Guadiana ("lagadoù ar Guadiana", d. l. e. eien ar Guadiana), e 608 m uhelder. Redek a ra war-du ar gornaoueg, e rannvro Extremadura ha war-du ar c'hreisteiz goude, a-hed ar vevenn etre Spagn ha Portugal, hag e Portugal e-pad ur pennad, betek Pleg-mor Cádiz m'en em daol er mor, etre Vila Real de Santo António e Portugal hag Ayamonte e Spagn.\nBageal a c'haller warni etre ar mor ha Mértola, en Alentejo, a-hed 68 km. En aber ar stêr ez eus mirvaoù natur en em astenn war 2 089 hektar en holl : ar Marismas de Isla Cristina e Spagn hag ar Reserva Natural do Sapal de Castro Marim e Vila Real de Santo António e Portugal.\nSetu amañ adstêrioù pennañ ar Guadiana :\nZáncara (lez Dehoù)\nGuadiana Alto (lez Kleiz)\nAdtapet diwar « https://br.wikipedia.org/w/index.php?title=Guadiana&oldid=1706799 »\nKemmoù diwezhañ degaset d'ar bajenn-mañ d'an 20 Mez 2016, da 11:11.